China kritik usaha AS tingkat peranan Taipei dalam PBB

BEIJING, 20 Rabiulawal 1443H, Rabu – China mengutuk keras usaha Amerika Syarikat (AS) untuk meningkatkan peranan Taipei dalam Pertubuhan Bangsa-bangsa Bersatu (PBB).

Menurut Beijing, pulau yang berada di bawah pemerintahan sendiri itu ‘tidak berhak’ untuk menyertai badan dunia itu.

Jurucakap Pejabat Hal Ehwal Taiwan China, Ma Xiaoguang membuat kenyataan itu pada sidang akhbar biasa di Beijing, hari ini sehari selepas Setiausaha Negara AS, Antony Blinken menggesa semua negara anggota PBB untuk menyertai Washington dalam menyokong penyertaan signifikan Taipei dalam sistem PBB.

“Pertubuhan Bangsa-bangsa Bersatu ialah organisasi kerajaan antarabangsa yang terdiri daripada negara berdaulat,” kata Ma sambil menegaskan bahawa Taipei adalah sebahagian daripada China.

Beliau berkata, Republik Rakyat China adalah satu-satunya kerajaan sah yang mewakili seluruh China.

Beliau turut menekankan bahawa Taipei tidak mempunyai hak untuk menyertai PBB.

Ma seterusnya menggesa ahli politik di Taipei meninggalkan angan-angan untuk bergantung kepada Washington demi mencapai kemerdekaan.

Dalam pada itu, China menggesa AS untuk mematuhi prinsip ‘Satu China’ dan menekankan bahawa Beijing tidak akan berkompromi dengan kepentingan terasnya.

Dalam satu kenyataan, semalam Blinken menggesa negara-negara lain untuk bersama Washington dalam mendorong kemasukan ‘lebih besar’ Taipei dalam institusi PBB.

“Pengecualian Taipei menjejaskan kerja penting PBB dan badan berkaitannya, yang kesemuanya mendapat manfaat besar daripada sumbangannya,” kata Blinken.

Pegawai AS itu seterusnya melahirkan rasa kesal kerana Taipei tidak dibenarkan menyumbang kepada usaha PBB dan semakin diketepikan di pentas dunia.

“Itulah sebabnya kami menggalakkan semua negara anggota PBB untuk menyertai kami dalam menyokong penyertaan bermakna Taipei ini dalam seluruh sistem PBB dan dalam masyarakat antarabangsa,” katanya.

Sebelum ini, Presiden AS, Joe Biden berkata, Amerika Syarikat akan membantu Taipei jika ia diserang China, mendakwa ia mempunyai komitmen untuk mempertahankan pulau yang diperintah sendiri itu. – Agensi


HTAR siasat kematian kanak-kanak ketika dirawat

BANGI, 25 Zulhijjah 1444H, Jumaat – Hospital Tengku Ampuan Rahimah (HTAR), Klang menjalankan siasatan terperinci berhubung kematian seorang kanak-kanak berusia 10 tahun ketika mendapatkan rawatan di hospital itu, baru-baru ini.

Pengarah HTAR, Dr Zulkarnain Mohd Rawi berkata, perkara itu dirujuk setelah video membabitkan kematian kanak-kanak terbabit tular di aplikasi TikTok.

Menurutnya, pesakit telah hadir ke Jabatan Kecemasan dan Trauma, HTAR bersama ayahnya pada 9 Julai lalu.

“Keadaan pesakit semasa di HTAR dalam keadaan lemah dan pesakit telah diberikan dan pesakit telah diberikan rawatan yang sewajarnya oleh Pakar Perubatan Kecemasan.

“Namun Pesakit ini tidak dapat diselamatkan. Punca kematian masih dalam siasatan Jabatan Perubatan Forensik, HTAR,” katanya dalam kenyataan.

Dr Zulkarnain berkata, pihak hospital akan berhubung lanjut dengan keluarga kanak-kanak terbabit untuk perbincangan mengenai kes ini.

“Pihak HTAR bersimpati dengan perkara yang dilalui oleh pihak keluarga dan ingin mengucapkan takziah kepada pihak keluarga Allahyarham,” katanya.


Sokong peperangan, 26 negara Eropah sumbang 1.5 bilion euro kepada Ukraine

COPENHAGEN, 14 Muharram 1444H, Jumaat – Negara-negara Eropah menjanjikan lebih 1.5 bilion euro (AS$1.55 bilion) dalam pelbagai bentuk bantuan kepada tentera Ukraine di tengah-tengah operasi ketenteraan Russia yang berterusan di negara itu.

Ikrar itu dibuat oleh Menteri Pertahanan 26 negara Eropah semasa persidangan di ibu negara Denmark, Copenhagen pada Khamis, lapor Reuters, memetik Menteri Pertahanan Denmark, Morten Bodskov.

Wang itu akan digunakan untuk membekalkan senjata, peluru berpandu dan peluru, meningkatkan pengeluaran senjata untuk Ukraine, melatih askar Ukraine serta membuang periuk api di kawasan yang dilanda perang di negara tersebut.

“Kami akan terus membantu Ukraine dalam keperluan ketenteraannya,” kata Bodskov kepada wartawan pada akhir persidangan itu.

Menteri Pertahanan Poland, Slovakia dan Republik Czech memberi isyarat kesediaan untuk mengembangkan pengeluaran sistem artileri, peluru serta peralatan ketenteraan lain ke Ukraine, tambahnya.

“Britain yang telah mendermakan sistem senjata canggih kepada Ukraine dan memberikan beribu-ribu tenteranya latihan ketenteraan…menjanjikan tambahan 300 juta pound,” lapor agensi itu.

Bantuan British adalah untuk memasukkan sistem roket pelbagai pelancar dan peluru berpandu M31A1 berketepatan yang boleh menyerang sasaran sehingga 80 kilometer (50 batu) jauhnya.

Sejak bermulanya operasi Russia, Amerika Syarikat (AS) dan sekutu Eropahnya telah menyumbangkan sejumlah besar senjata canggih ke negara bekas Soviet itu.

AS pada hari Jumaat melancarkan satu lagi pakej senjata bernilai AS$820 juta untuk Ukraine, yang termasuk sistem pertahanan udara termaju.

Bermula pada pertengahan Jun, AS mula memberikan Ukraine lapan unit Sistem Roket Artileri Mobiliti Tinggi (HIMARS), dengan rancangan untuk menghantar empat lagi.

Russia telah memberi amaran bahawa kebanjiran senjata hanya akan memanjangkan perang. – Agensi


Tak mustahil PH-DAP kuasai negara semula jika pertembungan 3 penjuru

BANGI, 25 Rejab 1442H, Selasa – “Berbalah atau kalah?”

Demikian ulasan ringkas Naib Presiden PAS, Idris Ahmad ketika ditanya mengenai pertembungan tiga penjuru pada Pilihan Raya Umum ke-15 (PRU15) nanti.

Beliau memaklumkan, PAS sekarang ini memutuskan untuk tidak berpihak kepada mana-mana parti.

“Kita masih lagi jadi orang tengah untuk memastikan supaya tidak berlakunya tiga penjuru.

“Kalau berlaku tiga penjuru kita sudah dapat tahu keputusannya ialah PH (Pakatan Harapan), DAP akan menguasai balik negara kita.

“Saya guna istilahnya berbalah atau kalah,” katanya ketika dihubungi TV Pertiwi, hari ini.

Sebelum ini, Mursyidul Am PAS, Tuan Guru Datuk Hashim Jasin menyifatkan pertembungan tiga penjuru pada PRU15 hanya akan merugikan ummah dan dibimbangi boleh menggugat kestabilan politik negara.

Bahkan, lebih malang lagi, perpecahan di antara parti-parti Melayu utama hanya akan memberi keuntungan kepada musuh, sekali gus menyebabkan kerugian baik buat UMNO, PAS mahupun Parti Pribumi Bersatu Malaysia (Bersatu).

“Kita mesti belajar daripada PRU lepas, walaupun masuk bertanding banyak tetapi kemenangan hanya sedikit kerana berlaku pertembungan tiga penjuru.

“Tiada parti akan mendapat keuntungan, PAS, UMNO dan Bersatu semua akan rugi jika berlaku pertandingan tiga penjuru.

“Susah untuk kita mencapai kemenangan, sedangkan kita mempunyai peluang besar jika bersatu,” katanya.


Tiada unsur radioaktif dikesan pada dua objek serpihan roket China

PUTRAJAYA, 4 Muharram 1444H, Selasa – Tiada sebarang radiasi atau unsur radioaktif dikesan pada dua objek disyaki sisa serpihan roket China yang jatuh dan ditemukan di Sarawak baru-baru ini, menurut Kementerian Sains, Teknologi dan Inovasi (MOSTI).

MOSTI memaklumkan perkara itu disahkan pasukan siasatan yang melakukan siasatan lanjut terhadap dua objek yang dijumpai di Kampung Nyalau, Bintulu dan Kampung Sepupok Lama, Niah, Miri di Sarawak semalam.

Empat pegawai Lembaga Perlesenan Tenaga Atom (AELB) daerah Bintulu bersama Pasukan Khas Bahan Kimia Berbahaya (Hazmat) Jabatan Bomba dan Penyelamat serta polis daerah Bintulu telah menjalankan siasatan di lokasi pertama di Kampung Nyalau.

“Berdasarkan ukuran dan hasil siasatan awal mendapati bahawa objek pertama yang disyaki bersaiz sekitar lima inci berkenaan tidak mengeluarkan sebarang radiasi dan tiada unsur radioaktif dikesan pada objek tersebut.

“Ukuran dan hasil siasatan awal terhadap objek kedua di Niah, Miri turut menunjukkan hasil yang sama iaitu objek disyaki tidak mengeluarkan sebarang radiasi dan tiada unsur radioaktif dikesan,” menurut MOSTI dalam kenyataan hari ini.

Sehubungan itu, MOSTI menjelaskan kedua-dua objek disyaki sisa serpihan roket China itu adalah selamat untuk dilaksanakan siasatan dan analisis seterusnya.

MOSTI melalui Agensi Angkasa Malaysia (MYSA) dengan kerjasama Jabatan Kimia akan menjalankan siasatan terperinci terhadap kedua-dua objek itu bagi menentusahkan sama ada objek tersebut ada kaitan dengan insiden kemasukan semula serpihan roket Long March 5B milik China atau tidak.

Hasil siasatan dan analisis akan dimaklumkan dan tindakan sewajarnya akan dipertimbangkan selaras Akta 834 (Akta Lembaga Angkasa Malaysia 2022) dan triti antarabangsa berkaitan angkasa di bawah kendalian United Nations Office for Outer Space Affairs (UNOOSA), menurut MOSTI.

Pada Ahad, media melaporkan terdapat serpihan roket Long March 5B milik China dikesan melintasi ruang udara Malaysia di beberapa kawasan termasuk sekitar Sarawak.

MOSTI dalam kenyataan memaklumkan pemantauan secara berterusan pihaknya menerusi MYSA serta kenyataan oleh Agensi Angkasa China mendapati kemasukan semula serpihan roket berkenaan ke ruang udara bumi dikesan pada 12.55 tengah malam Sabtu waktu Malaysia.

Menurut MOSTI, sisa serpihan itu direkodkan jatuh di sekitar Laut Sulu iaitu kawasan antara latitud 9.1 darjah Utara dan longitud 119.0 darjah Timur. – Bernama


Naikkan gaji sebelum bubar Parlimen atau berdepan piket: CUEPACS

BANGI, 28 Zulhijjah 1443H, Khamis – Kerajaan digesa menaikkan gaji penjawat awam sebelum Parlimen dibubarkan atau berisiko berdepan protes jalanan.

Presiden Kongres Kesatuan Pekerja-Pekerja Di Dalam Perkhidmatan Awam (CUEPACS) Adnan Mat berkata, cadangan untuk menaikkan gaji kakitangan awam Gred 19 kepada Gred 29 sudah banyak kali dikemukakan kepada Jabatan Perkhidmatan Awam (JPA), namun sehingga kini tiada tindakan diambil.

“Jika gaji mereka tidak disemak sebelum Parlimen dibubarkan, CUEPACS bersedia untuk berpiket di Putrajaya bersama penjawat awam,” katanya seperti dipetik portal Free Malaysia Today, hari ini.

Adnan berkata, perhimpunan tersebut juga akan menuntut pengurangan kos barangan sebelum pilihan raya umum akan datang.

Terdahulu, CUEPACS menggesa kerajaan meluluskan cadangan menaikkan gaji penjawat awam bagi membantu mereka menghadapi kenaikan harga barang dan kos sara hidup.

Beliau dalam masa sama turut mencadangkan beberapa perkara termasuk pelaksanaan gaji minimum RM1,800 untuk kakitangan awam, dua kenaikan setiap tahun, sistem saraan lebih berkesan yang menyeluruh, adil dan saksama, elaun pelbagai tugas, elaun batik dan pakaian kebangsaan.

Selain itu, kerajaan digesa mengisi kekosongan jawatan pembantu tadbir dengan segera, tiada pelupusan jawatan yang tidak diisi selama dua tahun seperti yang terkandung dalam pekeliling Perbendaharaan baru-baru ini sebagai langkah penjimatan kos; dan menamakan semula jawatan pembantu tadbir kepada pegawai perkeranian, seperti sebelum ini.

Adnan menambah, struktur gaji semasa penjawat awam sudah dilaksanakan sejak 2002 dan wajar dikaji semula bagi memastikan perkara ini relevan dan selari dengan perkembangan semasa.


Pembandaran kolonial: Takkan nak tunggu Pulau Pinang jadi Singapura kedua?

Oleh Athirah Huda Zalhe

BANGI, 20 Rabiulakhir 1443H, Khamis – Tidak mustahil orang Melayu di Pulau Pinang akan menerima nasib sama seperti di Singapura sekiranya gagal mengambil iktibar terhadap usaha penghapusan bangsa melalui pembandaran kolonial.

Tidak dinafikan, situasi itu sudah berlaku apabila melihat dari segi penempatan orang Melayu yang kebanyakannya dipisahkan oleh kekuatan ekonomi dan pendapatan.

Pemerhati politik, Prof Dr Ridhuan Tee Abdullah berkata, kebanyakan orang Melayu di kawasan bandar Pulau Pinang tinggal di rumah pangsa atau perumahan kos rendah, dan situasi itu juga sama berlaku di Singapura.

“Kalau kita lihat pemisahan kawasan perumahan itu sendiri berlakunya segrigasi yang kita tengok ia berasaskan pada pendapatan. Siapa yang ada kekuatan ekonomi untuk beli tanah, rumah dan sebagainya.

“Isunya kita bincang perkara sebegini, apa yang perlu dibuat? Apa yang sepatutnya pihak berkuasa buat setelah tahu perkara ini berlarutan sekian lama dan sampai ke hari ini,” katanya dalam temubual Dimensi di TV Pertiwi, malam ini.

Atas sebab itu, beliau berkata, semua pihak tidak boleh hanya membiarkan keadaan ini berterusan sehingga menyebabkan Pulau Pinang menjadi Singapura kedua, dan mungkin menyebabkan umat Islam di negara ini menjadi seperti rakyat Palestin.

“Ini belum bercakap mengenai perjanjian air. Sama juga berlaku di Singapura, berhubung perjanjian air pada 1962 selama 100 tahun sehingga 2061 dengan harga air mentah yang dijual daripada Johor kepada Singapura dengan harga 3 sen per 1,000 gelen.

“Singapura proses dan jual semula kepada Johor kepada harga 50 sen per 1,000 gelen. Ini perjanjian yang tidak munasabah,” katanya.

Dr Ridhuan Tee berkata, situasi sama turut dilihat berlaku antara Pulau Pinang dan Kedah ketika ini berhubung isu bekalan air.

“Maka, takkan kita tidak ambil iktibar? Apabila kerajaan nak naikkan harga, PM Singapura ketika itu mengugut untuk berperang jika kita langgar perjanjian.

“Makna, sampai ke tahap mereka berani mengugut Malaysia terhadap perjanjian 1962 yang langsung tidak munasabah.

“Jadi kita perlu ambil iktibar, kerana tak akan kita nak tengok ia berlaku dan sejarah berulang di Pulau Pinang.

“Justeru, kita perlu ada perancangan, apa yang patutnya dibuat kerana perkara ini sangat nyata berlaku di depan mata,” katanya.

Pautan Dimensi:


Jangan guna isu agama, kaum untuk raih undi

BANGI, 7 Zulhijjah 1444H, Isnin – Titah Sultan Selangor, Sultan Sharafuddin Idris Shah dan Sultan Terengganu, Sultan Mizan Zainal Abidin supaya tidak menggunakan agama serta kaum sebagai bahan meraih undi ketika musim pilihan raya wajar dipatuhi.

Hal berkaitan agama dan kaum adalah isu sensitif yang berpotensi menggugat perpaduan dalam kalangan masyarakat, bahkan ketenteraman awam serta keselamatan negara.

Pensyarah Kulliyyah Undang-Undang Ahmad Ibrahim UIAM, Datuk Dr Shamrahayu A Aziz berkata, perkara yang selalu menjadi pokok perbincangan ketika musim pilihan raya ialah soal berkaitan kaum dan agama.

“Amalan politik kepartian dalam negara kita sebahagian besar masih berasaskan kaum atau etnik yang jelas sekali bersangkut paut dengan agama.

“Natijahnya, pada musim atau kempen pilihan raya, suhu perkauman sentiasa meningkat, begitu juga perbahasan dalam dimensi agama menjadi lebih panas berbanding keadaan biasa.

“Berkaitan perkara ini, kebimbangan utama ialah agama dan kaum digunakan sebagai alat menanam kebencian serta fitnah dalam kalangan masyarakat,” katanya menulis di Berita Harian.

Mengulas lanjut, beliau turut menyatakan sesetengah pihak tidak bertanggungjawab menggunakan hal berkaitan kaum dan agama dengan cara yang salah.

“Dalam konteks agama sebagai contoh, prinsip agama ditafsir dan disalah guna demi kepentingan individu atau kumpulan tertentu atau parti politik tertentu, manakala dalam hal berkaitan kaum, perkara berkaitan ditafsir dan disalah guna hingga menampilkan persengketaan ketara, bahkan menzahirkan kebencian dalam masyarakat.

“Walaupun agama dan kaum itu penting dalam kehidupan individu serta negara, kedua-duanya tidak boleh digunakan atas kepentingan sendiri hingga menjadi beban kepada negara atau hingga menjadi faktor persengketaan dan permusuhan.

“Dalam mencapai matlamat ke puncak kuasa, pemain politik bertanding pada pilihan raya tidak seharusnya menterjemahkan agama dan kaum untuk kepentingan hingga
mengabaikan sensitiviti masyarakat, sekali gus menjejaskan keharmonian dan maruah orang lain,” ujarnya.

Beliau juga menggesa pihak bertanding dan penyokong agar tidak menggunakan isu perkauman serta anutan dan amalan agama dengan cara salah bagi meraih undi.

“Agama dan kaum akan menjadi ‘beban’ kepada perpaduan serta keamanan negara sekiranya tidak dihayati dengan sempurna.

“Sesungguhnya kepentingan agama dan kaum tidak dapat kita nafikan, namun kedua-duanya tidak boleh disalah tafsir atau disalah guna, sebaliknya perlu dijadikan menjadi kekuatan negara, bukan beban kepada negara,” katanya.


Kerana ‘panik’, doktor lesap RM100,000

KUANTAN, 29 Zulkaedah 1444H, Ahad – Panik dimaklumkan disenaraikan sebagai ‘orang dikehendaki polis’ menyebabkan seorang doktor wanita kerugian RM100,000, selepas terpedaya dengan sindiket Macau Scam.

Ketua Polis Pahang Datuk Yahaya Othman berkata, mangsa yang berusia 28 tahun mendakwa menerima panggilan telefon pada Jumaat lepas daripada suspek yang memperkenalkan diri sebagai pegawai Lembaga Hasil Dalam Negeri (LHDN).

“Suspek mendakwa mangsa terlibat dalam kes pengubahan wang haram sebelum panggilan disambungkan ke seorang lagi suspek, kononnya pegawai polis yang mengesahkan mangsa akan disenarai hitam kerana berada dalam rekod dikehendaki.

“Mangsa mendakwa ‘polis’ itu mengarahkannya membuka akaun bank baharu dan memasukkan wang RM100,000 ke dalamnya serta diarahkan berkongsi maklumat perbankan tersebut kononnya bagi mengeluarkan diri daripada senarai itu,” katanya dalam kenyataan hari ini.

Yahaya berkata mangsa yang mendakwa dirinya panik juga menuruti arahan supaya mengambil swafoto dan berkongsi gambar berkenaan dengan suspek selang beberapa jam.

Mangsa bagaimanapun curiga selepas gagal menghubungi suspek bagi mendapatkan perkembangan status ‘orang dikehendaki’ itu, lalu membuat laporan di Ibu Pejabat Polis Daerah Temerloh semalam.

Yahaya menasihatkan orang ramai untuk tidak mendedahkan maklumat peribadi termasuk perbankan kepada pihak ketiga selain membuat semakan nombor telefon atau nombor akaun di Check Scammers CCID atau di https://semakmule.rmp.gov.my/ bagi mengelak risiko menjadi mangsa penipuan. – Bernama


PH Selangor wajib tanggungjawab isu nyahwarta separuh hutan simpan

BANGI, 22 Muharram 1443H, Selasa – Kerajaan negeri Pakatan Harapan (PH) Selangor wajib bertanggungjawab terhadap pengakuan menyahwarta 54 peratus hutan simpan Kuala Langat Utara pada Mei lalu.

Ketua Penerangan Parti BERJASA, Hazwan Mohamad berkata, penyahwartaan hutan itu telah menyebabkan 536.7 hektar kawasan hutan dieksploitasi nafsu serakah pembangunan.

Apatah lagi, kawasan hutan itu adalah hutan paya gambut yang jarang ditemui dan menjadi habitat semulajadi haiwan yang diancam kepupusan.

“Hutan simpan ini juga mempunyai keunikan biodiversiti dan fungsi ekosistem, sistem hidrologi Sungai Langat, pengawalan banjir dan kawasan tadahan air penting untuk penduduk sekitar Banting dan Kuala Langat,” katanya dalam kenyataan, hari ini.

Beliau malah menyelar tindakan kerajaan negeri tidak selari dengan keputusan dibuat Dewan Undangan Negeri (DUN) Selangor pada November lalu, yang sebulat suara meluluskan usul agar rancangan penyahwartaan hutan simpan itu dibatalkan.

“Bagaimanapun ADUN Bukit Lanjan, Elizabeth Wong menyatakan bahawa keputusan DUN itu tidak mengikat dan keputusan Majlis Mesyuarat Kerajaan Negeri boleh mengatasi keputusan tersebut.

“Apakah kerajaan negeri sudah hilang pertimbangan dengan membenarkan hutan simpan yang amat penting ini dijarah demi projek pembangunan kapitalis?

“Apakah justifikasi utama kerajaan negeri menafikan keputusan sebulat suara Ahli DUN yang bernaung di bawah Sultan Selangor yang telah pun menolak penyahwartaan ini? Rakyat memerlukan jawapan tuntas,” katanya.

Semalam, DUN Selangor diberitahu bahawa separuh hutan simpan Kuala Langat Utara telah dinyahwartakan sejak keputusan itu dibuat pada Mei lalu.

Exco Alam Sekitar dan Hal Ehwal Orang Asli, Hee Loy Sian berkata, Majlis Mesyuarat Kerajaan Negeri (MMKN) Selangor telah menyahwartakan 536.7 hektar – daripada rancangan asal seluas 930.9 hektar – selepas mempertimbangkan bantahan awam.

Tanah berkenaan akan diberikan kepada syarikat swasta Gabungan Indah Sdn Bhd untuk tujuan pembangunan.

Pendedahan itu telah menimbulkan ketegangan dengan beberapa pihak mempersoalkan kewajaran menyahwartakan tanah hutan simpan berkenaan.


Kuwait siasat bank tempatan disyaki berurusan syarikat Israel

KUWAIT CITY, 2 Jamadilakhir 1444H, Isnin – Kuwait melancarkan siasatan ke atas bank tempatan yang disyaki menjalankan urusan dengan sebuah syarikat negara haram Israel, lapor Anadolu.

Dalam satu kenyataan, Menteri Kewangan, Abdulwahab Al-Rushaid berkata, kementeriannya telah membentuk jawatankuasa untuk menyiasat dakwaan bahawa Credit Bank telah membuat kontrak dengan sebuah syarikat Israel.

Beliau berkata, bank itu telah menerima notis daripada Biro Audit bahawa ia menggunakan sistem perlindungan untuk sebuah syarikat yang berpangkalan di Tel Aviv.

Justeru, menteri menggesa agar kontrak itu dibatalkan segera, jika ia terbukti benar.

Sebelum ini, bank terbabit menafikan laporan mengenai menghubungi sebuah syarikat Israel, mengatakan firma itu adalah entiti berdaftar di Kuwait dan memerlukan lesen.

Kuwait tidak mempunyai hubungan diplomatik dengan Israel dan enggan membenarkan pemegang dokumen perjalanan atau pasport Israel memasuki wilayahnya. – Agensi


Gempa bumi kuat landa Turkiye

ANKARA, 15 Rejab 1444H, Isnin – Gempa bumi kuat melanda Turkiye pada awal Isnin, lapor pemantau gempa bumi antarabangsa.

Laporan awal Pusat Penyelidikan Geosains Jerman (GFZ) mengukur gempa berukuran 7.7 magnitud dengan kedalaman cetek 10 kilometer.

Tinjauan Geologi Amerika Syarikat (USGS) pula mengukur gegaran pada 7.9, berpusat pada 7 kilometer dari Nurdadi dan Gaziantep, di selatan Turki.

USGS berkata, gempa itu berlaku pada jam 04.17 pagi waktu tempatan pada kedalaman kira-kira 17.9 kilometer (11 batu).

“Gempa itu dirasai sehingga Cyprus, Greece, Jordan dan Lubnan,” katanya.

Walaupun tiada maklumat rasmi mengenai tahap kerosakan dan jumlah mangsa, hantaran serta video di media sosial menunjukkan terdapat ramai mangsa yang terkorban. – Agensi


Op Mabuk: 5 penunggang motosikal bertindak lawan arus

KUALA LUMPUR, 20 Zulkaedah 1441H, Ahad – Dipercayai kerana mahu mengelak sekatan jalan raya Op Mabuk, lima penunggang motosikal dikesan bertindak melawan arus dalam kejadian di Jalan Pandan 1 menghala ke Ampang dekat sini awal pagi tadi.

Lima penunggang terbabit yang dipercayai dalam perjalanan dari Taman Shamelin Perkasa bertindak memecut motosikal masing-masing menongkah arus di Jalan Pandan 1 selepas mengesan kehadiran pihak berkuasa di dua sekatan jalan raya di Jalan Pandan Jaya di sini.

Ketua Jabatan Siasatan dan Penguatkuasaan Trafik Selangor Supt Azman Shari’at berkata kelima-lima penunggang motosikal itu akan dikesan polis.

“Dalam situasi ini, pihak polis tidak boleh mengejar mereka kerana mereka bertindak melawan harus dan membahayakan pengguna jalan raya lain,” katanya kepada pemberita di lokasi kejadian.

Azman berkata pihaknya melakukan sekatan jalan raya Op Mabuk di seluruh negeri pada setiap Jumaat, Sabtu dan Ahad.

Menurut Azman, pada Op Mabuk yang bermula 12 tengah malam hingga 3 pagi tadi, pihaknya mengeluarkan 863 saman kerana pelbagai kesalahan jalan raya, selain menyita dua motosikal dan menahan tiga individu yang disyaki memandu dalam keadaan mabuk menerusi empat sekatan jalan raya di sekitar Ampang Jaya.

Katanya Op Mabuk yang dijalankan turut menyumbang kepada pengurangan kegiatan samseng jalanan di Selangor.

Sementara itu, enam lelaki tempatan ditahan kerana memandu di bawah pengaruh alkohol dalam Op Mabuk dan Pencegahan Jenayah yang dilakukan di sekitar Petaling Jaya awal pagi ini.

Ketua Polis Daerah Petaling Jaya ACP Nik Ezanee Mohd Faisal berkata pemandu lelaki berusia 22 hingga 41 tahun itu ditahan berasingan dalam operasi bermula 10 malam hingga 2 pagi.

“Mereka ditahan kerana didapati memandu di bawah pengaruh alkohol melebihi paras dibenarkan dan siasatan lanjut dijalankan mengikut Seksyen 45 (a) 1 Akta Pengangkutan Jalan 1987,” katanya dalam kenyataan.

Menurutnya, dalam operasi berkenaan, seramai 252 pengguna jalan raya dan 217 buah kenderaan telah diperiksa dan sebanyak 42 saman telah dikeluarkan atas pelbagai kesalahan trafik. – Bernama


RON97 turun 10 sen

KUALA LUMPUR, 12 Muharram 1444H, Rabu – Harga runcit petrol RON97 turun 10 sen daripada RM4.50 kepada RM4.40 seliter, manakala harga RON95 dan diesel kekal masing-masing pada RM2.05 seliter dan RM2.15 seliter.

Kementerian Kewangan dalam kenyataan berkata, harga itu kekal berkuat kuasa dari tengah malam ini hingga 17 Ogos.

“Kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter.

“Sungguhpun harga pasaran sebenar bagi kedua-dua produk telah meningkat melebihi paras harga siling yang telah ditetapkan seperti mana yang dapat dilihat pada harga runcit petrol RON97 yang ditetapkan mengikut harga pasaran.

“Kerajaan akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya dalam kenyataan, hari ini.


Formula sungkurkan Anwar di Tambun: Zuhdi

1. SEPERTIMANA yang dijangkakan Dato Seri Anwar Ibrahim mengumumkan akan bertanding di Perak sebagai strategi melonjakkan sokongan kepada PH untuk menawan negeri tersebut. Ia juga selari dengan sasaran DAP untuk menjadikan Perak sebagai negeri keempat ditawan oleh PH setelah Pulau Pinang, Selangor dan Negeri Sembilan. Keempat-empat negeri ini bakal dijadikan Koridor PH, yang bakal berperanan sebagai tapak peluncuran untuk menawan seluruh Malaysia di masa hadapan, sekiranya mereka masih gagal dalam PRU ke-15 kali ini.

2. Kerusi parlimen yang dilihat berpotensi untuk Anwar ialah Tambun. Kerusi ini terletak dalam Bandaraya Ipoh dan mempunyai komposisi pengundi hampir sama dengan komposisi rakyat Malaysia. Parlimen Tambun mempunyai 66 peratus pengundi Melayu, 20 peratus pengundi Cina dan 11 peratus pengundi India. Dari segi kebolehmenangan, Parlimen Tambun menepati ciri-ciri kawasan parlimen yang diinginkan oleh mana-mana calon PKR dan PAN untuk bertanding. Dengan pengertian lain ciri-ciri parlimen seperti inilah yang banyak dimenangi oleh PH dalam PRU lalu.

3. Bagaimanapun, pertaruhan Anwar bertanding di Parlimen Tambun sangat berisiko. Dengan tujuan membuat gelombang sokongan terhadap PH agar dapat menawan negeri Perak, Anwar memperjudikan masa depan politik beliau. Sekiranya Anwar tersungkur di Parlimen Tambun kali ini, bermakna tamatlah riwayat politik Anwar, malah beliau kemungkinan akan hilang dominasi di dalam partinya sendiri, PKR. Memang benar, jika Anwar kalah, beliau boleh sahaja meminta mana-mana calon PKR yang menang untuk mengosongkan kerusi, memberi laluan kepadanya seperti di PRK Post Dickson dahulu, tetapi ia sangat memualkan.

4. Dari satu segi memang Parlimen Tambun menepati ciri-ciri kawasan parlimen yang boleh memberi kemenangan kepada PH. Akan tetapi, jika dilihat dari segi profile Parlimen Tambun, ia boleh menjadikan satu mimpi ngeri kepada Anwar dalam PRU kali ini. Berdasarkan keputusan PRU ke-14, Parlimen Tambun mempunyai sokongan akar-umbi UMNO dan PAS yang cukup besar. Dengan andaian PRU ke-14 yang lalu adalah prestasi terburuk bagi UMNO dan PAS, sokongan akar-umbi yang tidak lari dari menyokong UMNO dan PAS dalam PRU tersebut masih cukup besar.

5. Undi popular yang diperolehi oleh UMNO, yang dapat menunjukkan sokongan akar-umbinya, ialah 37.5 peratus. Manakala undi popular bagi PAS, yang juga boleh memberi gambaran tentang sokongan akar-umbinya, ialah 16.8 peratus. Berdasarkan undi popular itu, dianggarkan akar-umbi UMNO dan PAS mewakili hampir 82 peratus pengundi-pengundi Melayu di Parlimen Tambun. Manakala 18 peratus lagi sokongan pengundi-pengundi Melayu yang menyokong PH di parlimen itu dalam PRU ke-14, sebahagiannya disebabkan faktor sokongan kepada Bersatu dan juga kepada peribadi Dato Seri Ahmad Faizal Azumu (Peja).

6. Diyakini, dalam situasi masa kini setelah Bersatu meninggalkan PH, sokongan pengundi Melayu yang tinggal kepada PH di Parlimen Tambun ialah sekitar 10 peratus sahaja. Lagi 90 peratus sokongan pengundi Melayu adalah bersama BN atau PN. Sokongan pengundi Melayu seperti ini, yang sebahagian besarnya tidak berpihak kepada PH, boleh menyebabkan Anwar tersungkur. Yang menjadi halangan terbesar untuk melihat Anwar tersungkur di Parlimen Tambun ialah sokongan pengundi Melayu terbelah dua, sebahagian kepada UMNO dan sebahagian lagi kepada Bersatu.

7. Oleh sebab itu, formula untuk memastikan Anwar tersungkur di Parlimen Tambun ialah pakatan pilihanraya (electoral pact) antara UMNO, PAS dan Bersatu. Sekiranya UMNO boleh memberi laluan kepada Peja bertanding di Parlimen Tambun, calon UMNO pula diberi laluan di DUN Hulu Kinta dan calon PAS diberi laluan di DUN Manjoi, dengan kehendak Allah swt jua, Anwar boleh tersungkur. Parlimen Tambun, DUN Hulu Kinta dan DUN Manjoi akan terlepas dari tangan PH. Demikianlah mudahnya formula untuk menyungkurkan Anwar dan sekaligus menghalang PH daripada menawan Perak.

8. Perjalanan politik Anwar akan ternoktah dengan formula ini. Jika ini boleh berlaku, satu pertiga daripada punca krisis politik Malaysia yang tidak berkesudahan dapat dihilangkan. Krisis politik Malaysia yang berlaku pada hari ini sehingga memperlihatkan ketidakstabilan demi ketidakstabilan, adalah rentetan dari persaingan sengit antara Anwar dan Tun Dr Mahathir Mohamad sejak tahun 1998 lagi. Pertembungan antara Anwar dan Mahathir diambil kesempatan oleh DAP untuk bertapak kukuh dalam politik Malaysia. Anwar, Dr Mahathir dan DAP, itulah punca ketidakstabilan politik Malaysia.

Dr Mohd Zuhdi Marsuki
Ahli Jawatankuasa PAS Pusat


Suami isteri disimbah asid

KUALA LUMPUR, 18 Zulhijjah 1444H, Jumaat – Sepasang suami isteri cedera manakala anak lelaki mereka terselamat apabila disimbah asid oleh seorang wanita semasa memasuki lif di sebuah pangsapuri di Batu Caves, Gombak, dekat sini, kelmarin.

Pemangku Ketua Polis, Daerah Gombak, Supt Noor Ariffin Mohamad Nasir berkata, pihaknya menerima laporan mengenai kejadian berkenaan jam 3.10 pagi, selepas insiden itu berlaku pada jam 1.27 pagi.

Katanya, mangsa adalah seorang wanita tempatan berusia 60 tahun dan suaminya warganegara asing berusia 37 tahun dan anak lelaki mereka berusia 14 tahun.

Menurutnya,  suspek wanita bertindak menyimbah cecair dipercayai asid ke arah kedua-dua mangsa dari luar lif sebelum melarikan diri.

“Mangsa telah meminta bantuan orang awam untuk menghantar ke Hospital Selayang bagi menerima rawatan selepas cedera di beberapa bahagian badan dan telah dibenarkan pulang manakala anaknya tidak mengalami kecederaan,” katanya, dalam satu kenyataan.

Kejadian itu yang dirakam kamera litar tertutup (CCTV) turut tular selepas dikongsi di media sosial.

Noor Ariffin berkata, kes itu disiasat mengikut  Seksyen 324 Kanun Keseksaan dan pihaknya kini sedang mengesan suspek berkenaan.

Beliau turut meminta orang ramai yang melihat atau mempunyai maklumat mengenai kejadian tampil membantu siasatan dengan menghubungi Pegawai Penyiasat, Insp Mohd Nizar Adnan di talian 013-9661892 atau bilik gerakan Ibu Pejabat Polis Daerah Gombak 03- 61262222.  – Bernama


Tanah rizab Melayu yang ‘hilang’ masih gagal diganti

Oleh Siti Hafidah Abd Ghaffar

BANGI, 10 Jamadilakhir 1444H, Selasa – Isu ‘kehilangan’ tanah rizab Melayu bukan perkara kecil sebaliknya isu besar membabitkan maruah orang Melayu.

Aktivis Pertubuhan Muafakat Sejahtera Masyarakat Malaysia (MUAFAKAT), Haji Rashidi Haris berkata, ia menjadi polemik apabila penjualan tanah rizab Melayu sehingga ribuan ekar kepada bukan Melayu.

Sedangkan katanya, Raja-Raja Melayu meyebut dalam wasiat yang disampaikan pada 1957 mahukan Tanah Simpanan Melayu berada pada nisbah sehingga 50 peratus di tangan orang Melayu yang merupakan rakyat asal bagi negara ini.

“Tanpa menuduh sesiapa rakyat juga harus tahu bagaimana kawasan tanah kosong dan rizab boleh diketahui umum dan proses penjualan berjalan lancar seperti ada penglibatan dalaman?

“Apapun faktanya isu kehilangan tanah rizab adalah benar dan sedang berlaku malah telahpun berlaku.

“Bilangan banyak dan sehingga hari ini masih gagal digantikan dan lebih menyedihkan bukan setakat tidak diganti tetapi terus diterokai dengan jumlah beribu-ribu ekar,” katanya ketika dihubungi Ismaweb.net, hari ini.

Dalam pada itu, Haji Rashidi tidak menolak kemungkinan penglibatan ahli politik dalam isu berkenaan.

“Pusing ikut mana sekalipun penglibatan politikus dalam isu ini pasti ada.

“Ternyata amanah supaya menjaga kepentingan rakyat dan harta orang Melayu hanyalah gimik politik semata-mata,” katanya.

Terdahulu, Utusan Malaysia melaporkan, pengurusan tanah rizab Melayu di Perak dikesan kurang cekap sehingga mengakibatkan sekurang-kurangnya 3,214 hektar tanah rizab Melayu di Mukim Jaya Baru dan Sitiawan dipindah milik kepada bukan Melayu secara tidak sah.

Tindakan itu bertentangan dengan Seksyen 19 Enakmen Rizab Melayu 142 dan tidak mengikut Seksyen 419 Kanun Tanah Negara.

Bagaimanapun, Pejabat Tanah dan Galian (PTG) Negeri Perak menegaskan tiada penyelewengan dalam isu pindah milik beribu hektar tanah rizab Melayu kepada bukan Melayu seperti didedahkan akhbar berkenaan.


Sekatan Israel di Tebing Barat ancam penyelesaian dua negara

RAMALLAH, 27 Jamadilawal 1444H, Khamis – Pihak Berkuasa Palestin (PA) membantah sekatan yang semakin meningkat di Kawasan C – bahagian yang dikawal negara haram Israel di Tebing Barat.

Kawasan C, yang ditadbir oleh Israel meliputi lebih 60 peratus daripada Tebing Barat.

Justeru, PA menggesa masyarakat antarabangsa campur tangan dan menghentikan langkah rejim haram kerana  serius mengancam usaha penyelesaian dua negara.

Menurut PA, Israel sengaja melancarkan perang apabila menyasarkan kawasan itu dengan tindakan perobohan rumah, meluaskan penempatan haram, merampas tanah dan menghalang rakyat Palestin daripada menuntut semula serta membina kediaman di sana.

Bantahan itu dibuat apabila dokumen baru-baru ini mendakwa Kesatuan Eropah (EU) sedang mengukuhkan sokongannya terhadap kehadiran Palestin di Kawasan C, sehingga mencetuskan reaksi marah kepada Israel.

Rakyat Palestin telah menyuarakan kebimbangan mengenai kerajaan Israel berhaluan kanan – diketuai Perdana Menteri, Benjamin Netanyahu dan anggota Kabinet Itamar Ben-Gvir serta Bezalel Smotrich – berpindah ke Kawasan C.

Israel sudah mempunyai kawalan yang hampir sepenuhnya ke atas penguatkuasaan undang-undang, perancangan dan pembinaan di Kawasan C, selain penempatan serta kawasan latihan ketenteraan tertumpu di situ.

Dianggarkan 300,000 rakyat Palestin tinggal di Kawasan C dalam 530 komuniti kediaman – salah satu hasil Perjanjian Interim Israel-Palestin di Tebing Barat dan Semenanjung Gaza (Oslo II) yang ditandatangani pada 28 September 1995.

Perjanjian itu memperuntukkan pembahagian sementara Tebing Barat sebagai sebahagian daripada fasa peralihan selama lima tahun, di mana Kawasan C berada di bawah kawalan Israel.-  Agensi


UMNO berjaya ditundukkan terima perjuangan DAP

BANGI, 25 Safar 1445H, Isnin – Kehadiran pimpinan UMNO ke Konvensyen Kebangsaan DAP 2023 semalam, menggambarkan parti Melayu itu berjaya ditundukkan untuk menerima perjuangan DAP.

Perunding Kanan Politik dan Perundangan Ikatan Muslimin Malaysia (ISMA), Haji Aminuddin Yahaya berkata, penerimaan itu secara tidak langsung bermaksud bahawa perjuangan UMNO dalam membela nasib orang Melayu terkubur.

Beliau berkata, orang Melayu tidak lagi boleh meletakkan pergantungan nasib mereka kepada UMNO, apatah lagi dalam keadaannya yang semakin lemah, maka mustahil untuk parti itu sanggup menyanggah DAP.

“Ini tergambar dalam ulasan Presiden UMNO mengenai kehadiran beliau ke konvensyen tersebut ‘orang berbudi kita berbahasa’. Ya, UMNO kini telah terhutang ‘budi’ dengan DAP.

“Rakyat semua tahu ‘budi’ apa yang telah diberikan oleh DAP. Rakyat semua tahu apa ‘budi’ yang diberikan,” katanya dalam kenyataan, hari ini.

Menurut Aminuddin, ucapan Setiausaha Agung DAP, Anthony Loke menyatakan parti itu bukanlah parti besar kerana keahlian mereka hanya 239,408 dengan 2,042 cawangan, berbanding UMNO iaitu 3.391 juta dan 22,000 cawangan.

Beliau berkata, secara logik sudah pasti DAP perlu tunduk dengan UMNO, namun sebaliknya yang berlaku ketika ini.

“Mungkin ramai yang menganggap dalam sistem demokrasi, yang majoriti akan menguasai minoriti. Tetapi apa yang berlaku di negara kini ialah yang minoriti menguasai majoriti.

“Jelas menunjukkan kepincangan sistem demokrasi negara yang memerlukan perubahan,” katanya.

Atas sebab itu, Aminuddin tertanya-tanya apakah yang boleh menghalang DAP untuk meneruskan agenda Malaysian Malaysia, apatah lagi dengan kuasa dua pertiga majoriti di Parlimen.

“Andai berlaku persempadanan semula kawasan Parlimen, bukan sahaja UMNO akan lenyap malah mungkin bumi Melayu ini juga akan hilang.

“Mungkin hari ini pemimpin-pemimpin UMNO tersenyum berpelukan dengan DAP dan ahli-ahli UMNO bersorak riang mendapat habuan.

“Tetapi percayalah generasi hadapan akan menyumpah dan menghina UMNO yang dianggap menjadi punca terkuburnya bumi tercinta ini,” katanya.

Berita berkaitan;


Hajiji positif COVID-19

KOTA KINABALU, 22 Safar 1442H, Sabtu – Datuk Hajiji Noor disahkan positif COVID-19 dan kini dirawat di Hospital Queen Elizabeth, kata Setiausaha Perhubungan Awam kepada Ketua Menteri Sabah itu Effendi Mohamed Sunoh.

Effendi berkata Hajiji, yang menjalani kuarantin kendiri, sekali lagi melakukan ujian COVID-19 dan hasil ujian terbaru itu mengesahkan bahawa beliau positif COVID-19.

“Keadaan kesihatan YAB (Yang Amat Berhormat Hajiji) baik dan stabil. Walaupun sedang menjalani rawatan, YAB masih menjalankan tugas dan tanggungjawabnya di tempat rawatan menerusi panggilan telefon dan sidang video. Kerajaan negeri berfungsi seperti biasa.

“YAB mengajak seluruh rakyat Sabah agar bertenang dan bersama-sama berdoa agar Allah SWT sembuhkan dan selamatkan Sabah dan Malaysia daripada COVID-19. Insya-Allah,” katanya.

Semalam, Setiausaha Kerajaan Negeri Sabah Datuk Safar Untong menerusi kenyataan memaklumkan bahawa Hajiji menjalani kuarantin kendiri selama dua minggu bermula semalam sebagai langkah berjaga-jaga setelah terdedah dengan individu yang didapati positif COVID-19. – Bernama


Saya tak persoal niat, sumber dana RM7 juta oleh ahli perniagaan: Zahid Hamidi

KUALA LUMPUR, 6 Zulhijjah 1443H, Rabu – Datuk Seri Dr Ahmad Zahid Hamidi memberitahu Mahkamah Tinggi hari ini bahawa beliau tidak mempersoal sumber sumbangan berjumlah RM7 juta kepada Yayasan Akalbudi (YAB) yang diterima daripada dua ahli perniagaan.

Ahmad Zahid, 69, berkata beliau bersangka baik apabila menerima sumbangan itu kerana ia diberikan kepada YAB bagi aktiviti keagamaan dan amal kebajikan, bukan untuk kepentingan dirinya.

“Saya mesti bersangka baik jika sumbangan itu diberikan kepada YAB kerana tentunya ia adalah untuk kerja-kerja kebajikan kerana YAB juga menjalankan kerja-kerja kebajikan kepada orang bukan Islam, bukan hanya di Parlimen Bagan Datuk tetapi juga di beberapa tempat lain apabila ada masalah banjir,” katanya.

Beliau berkata demikian semasa disoal balas Timbalan Pendakwa Raya Harris Ong Mohd Jeffery Ong mengenai sumber sumbangan RM5 juta yang diterima daripada pemborong tekstil Junaith Asharab Md Shariff dan RM2 juta daripada tukang emas Mubarak Hussain Akhtar Husin.

“Individu terbabit bukan ahli kongsi gelap dan polis tidak menjalankan siasatan terhadap mereka. Ia membabitkan isu integriti, saya tidak boleh mempersoal niat mereka untuk membuat sumbangan itu dan sebarang sumbangan saya anggap derma kepada YAB,” katanya.

Ahli Parlimen Bagan Datuk itu juga berkata beliau tidak merekodkan penerimaan sumbangan itu kerana ia dikreditkan ke dalam akaun pelanggan Tetuan Lewis & Co iaitu firma guaman yang mengendalikan dana YAB.

“Terdapat dakwaan bahawa wang sumbangan yang diterima dimasukkan ke dalam akaun saya namun ia tidak benar dan menyalahi undang-undang. Cek sumbangan diberikan kepada Tetuan Lewis & Co yang mengendalikan dana YAB,” katanya.

Ahmad Zahid tidak bersetuju dengan cadangan Harris Ong bahawa beliau bebas melakukan apa sahaja dengan sumbangan yang diterima atas nama kebajikan.

Beliau berkata sumbangan itu digunakan mengikut garis panduan dan objektif penubuhan YAB bagi menjalankan kerja-kerja kebajikan serta membantu golongan yang memerlukan.

Menyentuh pengeluaran dana YAB sebanyak RM17.9 juta bagi membantu anaknya Datuk Nurulhidayah mengambil alih saham Ri-Yaz Asset Sdn Bhd dan mengusahakan sebuah hotel butik di Bali, Indonesia, Ahmad Zahid berkata ia dilakukan bukan untuk kepentingan anaknya dan diri sendiri.

Harris Ong: Dana YAB adalah daripada penderma untuk kerja-kerja kebajikan kepada orang Islam dan bukan Islam namun pelaburan (Ri-Yaz) telah lari daripada objektif.

Ahmad Zahid: Berdasarkan kepada objektif pemegang amanah YAB dan M&A (Memorandum dan Artikel Persatuan), pelaburan dilakukan untuk menjana pendapatan tambahan bagi melaksanakan kerja-kerja kebajikan.

Bagaimanapun, beliau kemudian bersetuju dengan Harris Ong bahawa tiada arahan bertulis berhubung pengeluaran dana YAB sebanyak RM17.9 juta itu.

Pada 24 Januari lepas, mahkamah memerintahkan bekas Timbalan Perdana Menteri itu membela diri atas 47 pertuduhan dengan 12 daripadanya melibatkan pecah amanah, lapan pertuduhan rasuah dan 27 pengubahan wang haram membabitkan puluhan juta ringgit dana milik YAB.

Perbicaraan di hadapan Hakim Datuk Collin Lawrence Sequerah bersambung esok. – Bernama


PAS Pulau Pinang optimis berlaku gelombang perubahan sokongan pada PRN

BANGI, 14 Syawal 1444H, Jumaat – PAS Pulau Pinang optimis akan berlaku gelombang perubahan sokongan kepada Perikatan Nasional (PN) pada Pilihan Raya Negeri (PRN) tidak lama lagi.

Pesuruhjaya PAS Pulau Pinang, Muhammad Fauzi Yussof berkata, usaha menawan Pulau Pinang adalah sesuatu yang tidak mustahil untuk dilaksanakan.

”Sokongan pengundi telah berubah selepas Pilihan Raya Umum Ke-15 (PRU-15) kita dapat melihat mereka banyak beralih kepada calon PN.

“PAS juga mempunyai calon-calon yang sesuai untuk bertanding mewakili parti itu di Pulau Pinang pada PRN nanti,” katanya seperti dilapor Utusan Online, hari ini.

Muhammad Fauzi yang juga Ketua Dewan Ulamak PAS Pulau Pinang berkata, pihaknya telah mengenal pasti calon bersesuaian di setiap kerusi DUN yang akan ditandingi.

Justeru, pihaknya telah memulakan langkah dalam menghadapi PRN dengan menggunakan tagline #PenangTryyyKalih untuk berdepan dengan gabungan Pakatan Harapan (PH)-Barisan Nasional (BN).

Katanya, tagline #PenangTryyyKalih yang kini tular di media sosial adalah satu usaha PAS Pulau Pinang dan PN untuk menawan negeri itu yang sebelum ini dikuasai gabungan PH terutama DAP.

”Tagline #PenangTryyyKalih ini dicetuskan minggu lalu oleh Pemuda PAS Pulau Pinang dan ia semakin tular di media sosial sejak beberapa hari lalu dan kami sangat bersyukur dengan perkembangan positif ini.

”PAS bersama gabungan PN juga telah bersedia sepenuhnya untuk memastikan lebih banyak kerusi Dewan Undangan Negeri (DUN) dimenangi calon PN pada PRN nanti,” katanya.

Pulau Pinang mempunyai 40 kerusi Dewan Undangan Negeri (DUN) dan pada pilihan raya umum 2018, manakala PH memenangi 37 kerusi termasuk kerusi-kerusi DUN daripada calon Parti Pribumi Bersatu Malaysia (Bersatu) yang ketika itu masih menjadi sebahagian daripada PH.


Polis kesan 532 individu gagal hadir saringan ke-2 COVID-19

KUALA LUMPUR, 19 Zulkaedah 1441H, Sabtu – Polis telah berjaya mengesan 532 individu yang menjalani kuarantin di rumah namun gagal hadir saringan kedua COVID-19 sebelum ini dengan kesemuanya didapati telah berbuat demikian di klinik kesihatan berdekatan.

Ketua Polis Negara Tan Sri Abdul Hamid Bador berkata polis kini menjejaki baki 45 individu.

Mereka yang telah dikesan merangkumi 303 orang di Selangor, Kuala Lumpur (156), Johor (62), tiga di Sabah, masing-masing dua di Pahang dan Kedah, serta seorang masing-masing di Negeri Sembilan, Melaka, Kelantan dan Sarawak, katanya.

Menurutnya polis menerima senarai 577 individu yang dikategorikan ‘tercicir’ terbabit, iaitu gagal hadir saringan kedua COVID-19, daripada Pusat Kesiapsiagaan dan Tindak Cepat Krisis Kebangsaan (CPRC) Kementerian Kesihatan pada Jumaat minggu lepas.

“Sehubungan itu, Jabatan Siasatan Jenayah telah melancarkan tindakan pengesanan ke atas individu-individu terbabit di seluruh negara,” katanya kepada Bernama di sini.

“Usaha pengesanan individu-individu berkenaan adalah menggunakan pendekatan berikut, iaitu seramai 392 individu berjaya dihubungi menerusi panggilan telefon manakala seramai 140 individu pula dikesan menerusi alamat rumah.

“Individu-individu yang masih belum menjalani saringan kedua COVID-19 itu dinasihati hadir membuat saringan kedua pada kadar segera di klinik-klinik kesihatan berdekatan,” katanya.

Abdul Hamid berkata sekiranya masih ingkar, pihaknya tidak teragak-agak untuk mengambil tindakan tegas mengikut Akta Akta Pencegahan dan PengawalanPenyakit Berjangkit 1988 dan undang-undang lain yang berkuat kuasa.

Pada 1 Julai lepas, Menteri Kanan (Kluster Keselamatan) Datuk Seri Ismail Sabri Yaacob dilapor berkata seramai 1,472 individu yang menjalani kuarantin di rumah masih belum menjalani ujian COVID-19 kedua pada hari ke-13 tempoh kuarantin mereka. – Bernama


68 kenderaan disewa pada warga asing disita

AMPANG JAYA, 5 Rabiulawal 1445H, Khamis – Sebanyak 68 kenderaan yang dipandu warga asing dipercayai disewa daripada pemilik tempatan telah disita di Jalan Tasik Tambahan, hari ini.

Timbalan Pengarah Jabatan Pengangkutan Jalan (JPJ) Wilayah Persekutuan Kuala Lumpur (WPKL), Erick Jusiang berkata, kebanyakan kenderaan merupakan milik warga tempatan yang disewa kepada warga asing dengan kadar harga tertentu.

“Dalam operasi hari ini, daripada 564 kenderaan yang diperiksa, sebanyak 280 saman dikeluarkan selain 68 kenderaan disita melibatkan 64 motosikal, dua kereta dan dua lori.

“Kita dapati kebanyakan kenderaan yang dipandu ini disewa atau dijual oleh pemilik tempatan kepada warga asing.

“Sekiranya terdapat kesalahan yang dikesan, pemandu dan pemilik akan dikenakan tindakan di bawah Seksyen 64(1) Akta Pengangkutan Jalan 1987,” katanya seperti dilapor media tempatan.

Beliau berkata, antara kesalahan dilakukan ialah tidak memiliki lesen memandu, tiada cukai jalan, kenderaan tiada perlindungan insurans dan salah guna lesen kenderaan motor

Selain sitaan kenderaan, beliau berkata, seramai 49 pemandu warga asing turut ditahan dalam Operasi Pemandu Warga Asing (Ops Pewa) yang dilaksanakan bersama Jabatan Imigresen (JIM).

Katanya, penahanan 49 warga asing yang berusia lingkungan 20 hingga 50 tahun dibuat atas kesalahan tiada dokumen peribadi dan dokumen tamat tempoh.

“Ia membabitkan 19 warga Myanmar, Pakistan (13), Bangladesh (9), India (8) dan seorang warga Indonesia.

“Kesemua yang disyaki akan menjalani tapisan (pengesahan dokumen) sebelum dibawa ke Depot Imigresen Sungai Buloh,” katanya.


Kempen BMF 2.0 mampu kawal kebergantungan produk luar negara

Oleh Zuhayati Yazid

BANGI, 14 Syawal 1443H, Ahad – Kempen Buy Muslim First (BMF) 2.0 bukan sahaja dilihat mampu meningkatkan pendapatan peniaga Islam tetapi juga dapat mengawal kebergantungan negara terhadap produk luar negara.

Keadaan ini mampu mengawal aliran kewangan negara sekali gus dilihat sebagai mengimport inflasi selain mengekalkan keadaan ekonomi.

Penganalisis ekonomi Universiti Sains Islam Malaysia (USIM), Prof Madya Dr Nuradli Ridzwan Shah Mohd Dali berkata, memandangkan mata wang kini berada di kedudukan rendah, negara memerlukan kos yang tinggi untuk membayar bagi mendapatkan bekalan dari luar negara.

“Pelancaran BMF 2.0 ini adalah masa sesuai untuk promosi buatan tempatan selain hadkan kebergantungan kita kepada barangan dari luar negara.

“Keadaan ini mampu mengecilkan perbelanjaan negara selain aliran wang keluar ke luar negara.

“Ia juga mampu dilihat persediaan negara supaya tidak terlalu bergantung kepada bekalan terutama makanan dari luar negara,” katanya ketika dihubungi Ismaweb.net, hari ini.

Jelas beliau dunia kini berdepan keselamatan makanan dan tidak mustahil Malaysia juga terkesan, namun dengan ada BMF 2.0 ia boleh dijadikan persediaan negara ke arah tersebut.

“Kita lihat sahaja india dan Indonesia yang mengharamkan produk tempatan mereka seperti gandum dan kelapa sawit ke luar negara demi penggunaan domestik, perkara ini kalau kita mampu sediakan sendiri ia mampu kurangkan kos negara untuk perbelanjaan ke arah tersebut,” katanya.

Prof Nuradli dalam masa sama menyarankan supaya produk-produk berkaitan makanan, pertanian dan penternakan diutamakan dalam kempen BMF memandangkan ia mendapat permintaan yang tinggi sepanjang masa.

“Kita lihat sahaja bekalan makanan seperti daging, ayam mendapat permintaan tinggi terutamanya pada musim perayaan, ini menyebabkan harga melonjak tinggi namun sekiranya bekalan mampu disediakan peniaga tempatan kita mampu mengekalkan harga di paras normal sekaligus tidak terikat untuk bergantung kepada pembekal dari luar negara semata-mata,” katanya.

Mengulas lanjut beliau berkata, produk buatan tempatan juga mempunyai kualiti namun tidak diberikan peluang dan ditonjolkan menyebabkan ramai tidak menyedari perkara demikian.

Semalam Pengerusi PEMBELA, Haji Aminuddin Yahaya berkata, kempen BMF 2.0 akan dilancarkan tidak lama lagi dengan lebih agresif dan strategik.

Pelancaran kempen tersebut adalah sebagai kesinambungan daripada sebelumnya yang mendapat sambutan luar biasa daripada peniaga Melayu.

Pelbagai usaha telah dilancarkan melalui kempen berkenaan, termasuklah pembukaan Malakat Mall – pasar raya besar yang menghimpunkan ribuan produk keluaran muslim.


Halalkan larangan dengan peraturan Allah

IKATAN pernikahan adalah suatu yang suci kerana kemaluan wanita adalah suatu yang terpelihara. Akad nikah itu suatu yang perlu dilakukan dengan teliti kerana ianya menghalalkan kemaluan wanita bagi seorang lelaki. Sabda Rasulullah ﷺ:

إن أحق الشرط أن يوفى به ما استحللتم به الفروج

“Syarat perjanjian yang paling utama untuk ditunaikan adalah syarat perjanjian di dalam akad (nikah) yang menghalalkan kemaluan wanita.” (Riwayat Muslim)

2. Kerana itu ikatan yang menyatukan lelaki dan wanita sebagai suami isteri mesti dilakukan tanpa ada sebarang syubhat dan keraguan. Syarat asasnya mesti ada wali, kerelaan kedua pihak lelaki dan wanita, dua orang saksi lelaki, ada akad ijab qabul yang jelas menunjukkan persetujuan nikah. Semuanya mesti Islam sudah tentunya.

3. Di zaman yang dipenuhi muslihat ini pula, dokumen bertulis menjadi syarat keperluan untuk menjadikan pernikahan tersebut ada implikasi syarak seperti pewarisan, nafkah, nasabkan anak (bin kepada bapa), hadhanah dan sebagainya. Di Mesir ulamak menolak ‘nikah urfi’; iaitu nikah yang cukup rukun nikah tapi tidak ada dokumen rasmi dari pihak berwajib. Kerana membenarkan nikah tanpa dokumen bertulis hanya akan membuka ruang kepada dakwa dakwi yang merosakkan masyarakat.

4. Pernikahan dianggap syubhat (diragui) jika salah seorang pasangan diragui kelayakannya untuk bernikah seperti gila, murtad, dipaksa dan sebagainya. Juga dianggap syubhat jika tiada orang yang mengaku menjadi saksi. Dan banyak lagi perkara lain yang boleh menjadikan pernikahan itu syubhat.

5. Bila pernikahan itu syubhat, perkara pertama yang perlu dilakukan oleh pihak berwajib atau wali kepada perempuan itu adalah memisahkan kedua pasangan tersebut itu dengan segera. Jika pasangan itu bersetubuh di dalam pernikahan yang syubhat itu, persetubuhan itu menjadi ‘wati syubhah’ iaitu persetubuhan syubhah.

6. Dalam tempoh pemisahan, hendaklah dijalankan siasatan dan seumpamanya hingga perkara yang syubhat tadi menjadi jelas. Setelah jelas, bolehlah disatukan semula jika memang bertepatan dengan syarat syarak. Atau dipisahkan terus jika memang syarak tidak membenarkan mereka bersatu sebagai suami isteri.

7. Jika bersatu juga dalam keadaan jelas tidak menepati syarat syarak, maka nikahnya bukan subhat tetapi batal. Persetubuhan mereka di dalam nikah yang batal bukannya ‘wati’ syubhah’ tetapi adalah zina.

8. Berhati-hatilah di dalam isu pernikahan.

Ini tulisan untuk orang Islam sahaja.

Orang bukan Islam, terpulanglah …. mereka ada cara mereka sendiri. Tapi kita sebagai orang Islam, ikutlah cara yang Allah tetapkan.

Ustaz Muhammad Fauzi Asmuni
Timbalan Presiden gerakan Islam, Ikatan Muslimin Malaysia (ISMA)


MCA dakwa DAP bergantung pada provokasi emosi untuk survival politik

KUALA LUMPUR, 1 Ramadan 1442H, Selasa – Pergaduhan antara pemimpin DAP ketika ini mendedahkan kepura-puraan dan warna sebenar parti itu, dakwa Naib Presiden MCA, Datuk Seri Ti Lian Ker.

Beliau mendakwa, pergaduhan yang berlaku disebabkan rasa tidak puas hati di kalangan akar umbi, mengenai kemungkinan DAP bekerjasama dengan UMNO dalam pilihan raya akan datang untuk menarik sokongan orang Melayu.

Dakwanya, DAP sedar bahawa undi orang Melayu akan menentukan kerajaan seterusnya dan bersedia mengorbankan sebahagian daripada undi pengundi Cina mereka yang setia.

“DAP bersedia membentuk kerajaan dengan UMNO setelah gagal bekerjasama dengan pihak lain.

“Ini telah menunjukkan warna dan kepura-puraan yang sebenar dalam DAP. Ini juga menyebabkan banyak pemimpin dan penyokong akar umbi yang menegakkan ‘Chineseness of DAP’ menjadi bimbang,” katanya.

Pada masa sama, Lian Ker berkata, Ahli Dewan Undangan Negeri (ADUN) Sungai Pelek – DAP, Ronnie Liu, dalam ucapannya baru-baru ini meluahkan kebimbangan mengenai pemimpin dan penyokong akar umbi DAP.

“Liu, yang juga rakan sekolah saya dari Raub, hanya menyatakan kebimbangan penyokong DAP tegar kerana parti itu ‘menyamar’ dengan kepura-puraan politik yang pelbagai walaupun menjadi juara bagi orang Cina,” katanya.

Lian Ker juga mendakwa, DAP adalah parti yang bergantung pada provokasi emosi dan eksploitasi pengundi Cina untuk survival politik.

Beliau seperti dilapor The Star juga mendakwa, DAP telah mengeksploitasi dan memprovokasi emosi masyarakat Cina, yang takut dengan asimilasi – sama seperti yang berlaku di Indonesia, Thailand dan Filipina.

“Oleh itu, apabila MCA sanggup berkorban dan menerima kompromi antara kaum – seperti memakai songkok dan penerimaan Bahasa Malaysia sebagai bahasa kebangsaan – DAP telah memanfaatkan perkara itu dengan menghasut kemarahan pengundi Cina terhadap MCA dan UMNO, umumnya Barisan Nasional,” dakwanya.


Kerajaan perhalusi isu insurans COVID-19 jemaah, pelawat asing ke Arab Saudi

KUALA LUMPUR, 22 Ramadan 1442H, Selasa – Kerajaan akan memperhalusi dan membincangkan isu berkaitan syarat terbaharu yang diumumkan oleh Arab Saudi, supaya jemaah dan pelawat asing yang berkunjung ke negara itu mesti mempunyai perlindungan insurans COVID-19.

Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri berkata, pihaknya akan meneliti kenyataan rasmi berkaitan, terlebih dahulu.

“Bagi saya masalah itu tidaklah besar sangat sebab kita banyak badan dan ejen insurans diiktiraf, dan perkara ini kami akan perhalusi satu persatu,” katanya kepada pemberita selepas menghadiri Majlis Pelancaran Masjid Sebagai Pusat Transit Keganasan Rumah Tangga di Masjid Wilayah Persekutuan, di sini hari ini.

Semalam, media melaporkan syarat terbaharu diumumkan Bank Pusat Saudi dan Majlis Koperasi Insurans Kesihatan itu, yang bertujuan menyediakan rawatan kesihatan kepada individu dilindungi insurans, jika dijangkiti COVID-19 sepanjang tempoh mereka berada di negara itu, dan membolehkan pesakit mendapat akses segera kepada rawatan.

Ia juga menyediakan perlindungan insurans untuk menampung kos bagi kes yang dikesan serta kuarantin, selain kes kecemasan untuk pemindahan perubatan. – Bernama


Konflik Sudan: Penduduk terkurung tanpa bekalan elektrik, makanan dan air

KHARTOUM, 30 Ramadan 1444H, Jumaat – Lebih 300 orang terbunuh sejak pertempuran meletus antara unit tentera yang setia kepada ketua de facto, Jeneral Abdel Fattah al-Burhan, dan Rapid Support Forces (RSF) yang dipimpin Timbalan Ketua Sudan, Mohamed Hamdan Dagalo.

Pertempuran itu telah mengorbankan ramai orang awam di seluruh Sudan sejak Sabtu.

Wakil Pertubuhan Kesihatan Sedunia (WHO), Ahmed Al-Mandhari berkata, hampir 330 orang maut dan 3,200 lagi cedera di ibu kota Khartoum, wilayah barat Darfur, dan negeri lain.

Laporan media yang memetik saksi memberitahu, letupan dan tembakan bergema di ibu negara Sudan pada hari Khamis ketika pertempuran antara pasukan dua jeneral memasuki hari keenam.

Bunyi tembakan kedengaran dan asap hitam tebal kelihatan dari bangunan sekitar Lapangan Terbang Antarabangsa Khartoum dan ibu pejabat tentera di ibu negara.

Di sekitar ibu kota dan tempat lain, pasukan RSF di atas kenderaan berperisai dan trak pikap yang dipasang dengan mesingan telah mengambil alih jalanan.

Beberapa hari kebelakangan ini, beberapa pertempuran paling sengit telah berlaku di Khartoum, sebuah bandar yang menempatkan lima juta orang, yang kebanyakannya telah terkurung di rumah mereka tanpa bekalan elektrik, makanan dan air.

Pertempuran juga telah merosakkan bangunan kediaman dan komersial, dengan orang awam berteduh di rumah mereka.

Pakar perubatan Sudan memberi amaran mengenai situasi penjagaan kesihatan yang melanda, terutamanya di Khartoum di mana banyak hospital terperangkap dalam pertempuran itu.

Di luar Khartoum, saksi melaporkan letupan kuat di bandar Obeid, di negeri tengah Kordofan Utara.

Percubaan baru gencatan senjata dalam pertempuran sengit antara tentera Sudan dan pasukan separa tentera di Khartoum dan di tempat lain gagal pada hari Rabu.

Ini menyebabkan orang ramai bimbang terhadap bekalan makanan yang semakin berkurangan dan kerosakan dalam perkhidmatan perubatan. – Agensi


PRN Johor: Tak mustahil UMNO ‘kuburkan’ MN

ALOR SETAR, 10 Syaaban 1443H, Ahad – Pengarah Pilihan Raya PAS Pusat, Datuk Seri Muhammad Sanusi Md Nor memberi bayangan UMNO menamatkan Muafakat Nasional (MN) selepas Barisan Nasional (BN) meraih kemenangan dalam Pilihan Raya Negeri (PRN) Johor, semalam.

Malah, kemenangan BN yang bertanding secara solo memberi lebih keyakinan kepada parti itu untuk terus bergerak secara sendiri pada pilihan raya umum (PRU) akan datang.

“PAS tidak pernah berhasrat untuk menguburkan MN walaupun pemimpin daripada kedua-dua parti kini dilihat sering bertikam lidah.

“Saya nampak kemenangan berturut-turut BN di PRN akan mempercepatkan usaha mereka untuk memacak batu nisan pada MN.

“Namun, PAS sejak awal lagi memang tak mahu tamatkan gagasan itu,” katanya seperti dipetik portal tempatan, hari ini.

Tegas Muhammad Sanusi, pendirian PAS sehingga kini masih kekal dan tidak berubah seperti diputuskan oleh Majlis Syura iaitu memperkasakan MN dan mempertahankan Perikatan Nasional (PN).

“Kita tunggu tengok sama ada UMNO mahu pacak batu nisan tu, kalau berlaku, kita (PAS) hafal talkinlah,” katanya.

Tegas Menteri Besar Kedah itu sebarang perubahan termasuk membubarkan MN kini terletak pada keputusan UMNO, kerana PAS tidak pernah membangkitkan isu tersebut.

“Terpulang pada UMNO, PAS tak pernah buat keputusan mahu putuskan hubungan dalam MN, sebaliknya pimpinan UMNO termasuk Presiden dan Timbalan Presiden parti itu kerap membuat kenyataan ke arah perpecahan.

“Walaupun nampak sukar, namun itulah keputusan yang PAS mahu capai untuk perkasakan MN dan pertahankan PN,” katanya lagi.


Ingkar Akta 342: Perlu pindaan untuk naikkan kompaun

JOHOR BAHRU, 11 Muharram 1442H, Ahad – Kerajaan perlu membuat pindaan terhadap dua akta jika ingin meneruskan cadangan untuk menaikkan kadar kompaun bagi kesalahan ingkar peraturan di bawah Akta Pencegahan dan Pengawalan Penyakit Berjangkit 1988 (Akta 342).

Menteri Kanan (Kluster Keselamatan) Datuk Seri Ismail Sabri Yaakob berkata, dua akta itu adalah Akta Tafsiran 1948 dan 1967 (Akta 388) dan Akta 342 itu sendiri.

“Dalam Akta Tafsiran, kompaun di situ adalah tidak lebih daripada RM1,000. Jadi kalau Akta 342 nak dipertingkatkan dari segi jumlah kompaun, ia tidak boleh berbeza dengan Akta Tafsiran.

“Oleh itu, kerajaan perlu membuat pindaan kepada dua akta iaitu Akta Tafsiran serta Akta 342 dan perkara ini perlu dibentangkan dalam Parlimen,” katanya kepada pemberita selepas Majlis Penganugerahan Pingat Jasa Malaysia (PJM) kepada 350 veteran Angkatan Tentera Malaysia (ATM) di Ulu Tiram, di sini, hari ini.

Ismail Sabri berkata, perkara mengenai kenaikan kompaun ini telah dibangkitkan dalam Kabinet minggu lepas dan Menteri di Jabatan Perdana Menteri (Parlimen dan Undang-Undang) Datuk Takiyuddin Hassan telah diminta untuk mengkaji keperluan pindaan.

“Kalau perlu pindaan maka kita akan pinda tetapi ia memerlukan masa yang lama kerana kita kena pinda dua akta ini dan bawa ke Parlimen untuk dibahaskan dan kalau diluluskan, harus digazetkan,” katanya.

Jumaat lepas, Perdana Menteri Tan Sri Muhyiddin Yassin dalam perutusan khas Perintah Kawalan Pergerakan Pemulihan (PKPP) menyokong cadangan Kementerian Kesihatan untuk menaikkan kadar kompaun ke atas mereka yang ingkar peraturan Akta 342.

Bagaimanapun, menurut Perdana Menteri, cadangan menaikkan kompaun sekurang-kurangnya dua atau tiga kali ganda daripada kadar sekarang itu, perlu diperhalusi dan Akta 342 perlu dipinda terlebih dahulu.

Pada masa kini, Akta 342 memperuntukkan denda maksimum RM1,000 kepada orang ramai yang ingkar prosedur operasi standard (SOP).

Mengulas isu lain, Ismail menegaskan tiada keperluan untuk kerajaan melaksanakan perintah berkurung di seluruh Kedah walaupun terdapat beberapa kluster kes COVID-19 yang baharu.

Katanya, ini adalah kerana kerajaan telah mengubah cara untuk menangani kes terbabit.

“Dulu, apabila ada sahaja kes, kita isytihar seluruh negeri, selepas itu kita perkecilkan menjadi daerah, kemudian mukim dan selepas itu kepada lokaliti kawasan yang terlibat saja. Kalau kita buat macam dulu (laksana perintah berkurung di seluruh negeri atau daerah), ia tidak adil kepada kampung-kampung lain yang tiada kena-mengena.

“Jadi kita tak lagi bertindak seperti itu. Kalau ada satu kampung terjejas, kita isytihar satu kampung itu sahaja,” katanya menjawab kenyataan Pengerusi Jawatankuasa Kesihatan dan Kerajaan Tempatan Kedah Datuk Dr Mohd Hayati Othman hari ini.

Dr Mohd Hayati sebelum itu dilaporkan berkata kerajaan negeri pernah mencadangkan kepada kerajaan pusat agar Perintah Kawalan Pergerakan Diperketatkan (PKPD) secara pentadbiran dilaksanakan secara meluas di negeri itu untuk menangani kes COVID-19, namun cadangan itu ditolak kerana terdapat beberapa kekangan antaranya penempatan anggota keselamatan yang terhad serta dana yang besar diperlukan untuk pengurusan dan pengagihan bantuan kepada kawasan terjejas.

Berkenaan isu lain, Ismail Sabri berkata pihaknya sedang berusaha memohon kepada kerajaan untuk memberikan elaun bulanan sara hidup sebanyak RM350 kepada semua veteran Angkatan Tentera Malaysia (ATM) yang telah dan layak menerima Pingat Jasa Malaysia (PJM).

“Ini sebagai menunjukkan keprihatinan kita. Kita tahu RM350 itu memang tidak cukup tetapi ia merupakan penghargaan kita kepada mereka,” katanya.

Ketika ini, seramai 29,314 daripada lebih 121,000 veteran ATM yang layak menerima PJM telah pun menerima pingat berkenaan. – Bernama


Kanak-kanak Islam maut ditikam 26 kali oleh tuan rumah anti-Palestin

CHICAGO, 1 Rabiulakhir 1445H, Isnin – Seorang warga emas didakwa menikam seorang kanak-kanak lelaki Islam berusia enam tahun sebanyak 26 kali dan mencederakan ibunya yang kini beradaan dalam keadaan cedera parah.

Kejadian berdarah itu berlaku Sabtu lalu di Perbandaran Plainfield, kira-kira 64 kilometer barat daya Chicago selepas terpengaruh dengan kempen Islamofobia yang semakin meningkat berikutan konflik berterusan Israel-Palestin di Gaza.

Pegawai dan aktivis hak asasi Islam berkata, lelaki berusia 71 tahun yang merupakan seorang tuan rumah didakwa melakukan jenayah terhadap penyewanya dengan bertindak menikam kanak-kanak tidak bersalah itu menggunakan sebilah pisau Rambo sepanjang tujuh inci.

Manakala ibunya yang berusia 32 tahun turut ditikam beberapa kali namun masih berjaya diselamatkan selepas dikejarkan ke hospital berikutan berada dalam keadaan cedera parah.

Lebih mengejutkan lelaki itu dilaporkan menjerit sambil berkata, “kamu adalah seorang Islam, mesti mati.”

Pejabat Sheriff Will Coutry dalam kenyataan memaklumkan, kedua-dua mangsa dalam serangan kejam itu menjadi sasaran suspek berikutan mereka beragama Islam dan konflik Asia Barat yang berterusan membabitkan Gerakan Perjuangan Islam Palestin (Hamas) dan Israel.

Pihak berkuasa berkata, wanita itu berjaya menghubungi 911 ketika dia bergelut melawan tuan rumahnya, yang dikenali sebagai Joseph Czuba.

Terdahulu, lelaki itu didakwa mengetuk pintu rumah penyewa dan cuba mencekik wanita tersebut sambil menjerit kamu adalah orang Islam, mesti mati.

Malah, ketika pasukan polis tiba di kediaman berkenaan, Czuba berada di kawasan luar kediaman itu dalam keadaan dahinya masih berdarah.

Manakala mangsa pula berada di dalam bilik di kediaman berkenaan.

Majlis Hubungan Amerika-Islam (CAIR) mengutuk tindakan kempen Islamofobia yang berterusan di negara tersebut.

CAIR mengenalpasti kanak-kanak malang itu dikenali sebagai Wadea Al-Fayoume manakala ibunya, Hanaan Shahin.

CAIR menegaskan retorik berkaitan Islamofobia dan perkauman anti-Palestin yang disebarkan oleh ahli politik, saluran media dan platform media sosial mesti dihentikan segera. – Agensi


Wisma Jakel terbakar lagi

SHAH ALAM, 10 Jamadilakhir 1444H, Selasa – Wisma Jakel di Seksyen 7 mengalami kebakaran kali kedua apabila bilik simpanan kain langsirnya terbakar tengah malam tadi.

Pengarah Jabatan Bomba dan Penyelamat Malaysia (JBPM) Selangor Datuk Norazam Khamis berkata, pihaknya menerima panggilan tersebut pada jam 12.40 tengah malam dan berjaya mengawal kebakaran daripada merebak pada 1.45 pagi.

“Api berjaya dipadamkan keseluruhannya oleh pihak bomba pada 3.07 pagi dan kerja-kerja overhaul sedang dilakukan. Tiada mangsa dilaporkan terlibat.

“Seramai 43 anggota dan pegawai ditugaskan untuk memadamkan kebakaran tersebut,” katanya dalam kenyataan.

Gedung tekstil terkemuka itu dilaporkan terbakar awal pagi 1 Januari lepas dan pihak bomba menerima panggilan kecemasan mengenai insiden tersebut pada 7.08 pagi dan telah berjaya dipadamkan.

Susulan, itu bomba Selangor semalam telah menggerakkan Unit Anjing Pengesan (K9) bagi menjalankan kerja-kerja forensik untuk mengenal pasti punca insiden kebakaran di Wisma Jakel. – Bernama


Wakil rakyat perlu amal politik matang, jujur dan ikhlas bantu rakyat

KUANTAN, 14 Muharram 1443H, Isnin – Pemangku Raja Pahang Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah hari ini menasihatkan wakil rakyat negeri ini agar mengamalkan politik lebih matang, jujur dan ikhlas untuk membantu rakyat serta memajukan negara.

Baginda bertitah rakyat dan negara tidak wajar dibebani dengan kemelut politik yang tidak berkesudahan, terutamanya dalam situasi pandemik COVID-19 yang menyebabkan ramai rakyat terkesan menaruh harapan tinggi kepada wakil rakyat.

“Suka saya ingatkan kepada semua ini bukan masanya untuk kita bersengketa dan bukan masanya untuk kita banyak bicara tanpa berbuat apa-apa. Sebaliknya ini masanya untuk kita semua bersama demi negara, negeri dan rakyat jelata.

“Saya menyeru agar semua Yang Berhormat untuk berbahas secara rasional dan berpengang kepada prinsip mendahulukan kepentingan rakyat serta kemakmuran negeri,” titah baginda semasa menyempurnakan Istiadat Pembukaan Persidangan Mesyuarat Pertama Penggal Keempat Dewan Undangan Negeri (DUN) Pahang di Wisma Sri Pahang di sini.

Tengku Hassanal juga menitahkan semua 42 Ahli Dewan Undangan Negeri (ADUN) Pahang supaya sentiasa menghayati, melindungi, memelihara dan mempertahankan Perlembagaan Persekutuan dan Undang-Undang Tubuh Kerajaan Pahang.

Dalam titah itu, Tengku Hassanal turut menzahirkan ucapan tahniah kepada Ahli Parlimen Bera Datuk Seri Ismail Sabri Yaakob atas pelantikan sebagai perdana menteri kesembilan dan menasihatkan beliau supaya menjalankan amanah tersebut sebaik-baiknya.

Selain itu, Tengku Hassanal juga menzahirkan hasrat supaya kerajaan Pahang menjadi contoh dalam amalan prinsip Alam Sekitar, Sosial dan Tadbir Urus (ESG), dengan berharap prinsip tersebut dijadikan panduan dalam setiap perkara agar tidak bersifat retorik semata-mata.

Kerajaan Pahang yang diterajui Menteri Besar Datuk Seri Wan Rosdy Wan Ismail juga dititahkan supaya menambah keluasan kawasan Hutan Simpanan Kekal yang kini yang berjumlah 1.59 juta hektar supaya negeri ini kekal signifikan sebagai ‘green lung’ atau kawasan hijau Semenanjung Malaysia.

Titah baginda, Pahang dengan keluasan hampir 3.6 juta hektar mempunyai peratusan kawasan hutan yang masih tinggi iaitu 57 peratus dari keluasan negeri yang dilihat menjadi penyumbang oksigen utama selain habitat bagi hidupan liar, flora dan fauna di Semenanjung Malaysia.

“Saya menyokong usaha kerajaan saya bertindak tegas dalam aktiviti penguatkuasaan seperti operasi membanteras penerokaan tanah secara haram dan berharap, ia diteruskan tanpa gentar atau pilih kasih demi memastikan usaha pemeliharaan dan pemuliharaan kawasan hutan dan alam sekitar berkekalan,” titah baginda.

Menyentuh mengenai situasi ekonomi Pahang, Tengku Hassanal bertitah berlaku penyusutan akibat impak COVID-19 dengan pencapaian Keluaran Dalam Negara Kasar (KDNK) sebanyak RM54.9 bilion pada 2020 berbanding RM58.4 bilion pada tahun sebelumnya.

Sektor pertanian, titah Tengku Hassanal masih mengekalkan sumbangan besar kepada pembangunan negeri seperti contoh, 624,000 tan produk makanan pelbagai jenis termasuk buah, sayur dan tanaman kontan bernilai RM2.9 bilion dikeluarkan pada tahun lepas.

“Saya berharap kerajaan saya akan terus memberikan lebih penekanan kepada sektor pertanian di samping sektor lain dengan konsep pertanian konvensional perlu diubah kepada pertanian moden dan berteknologi tinggi yang tidak memerlukan tanah yang luas untuk menggandakan hasil dan keuntungan.

“Kerajaan perlu menarik lebih ramai usahawan tani terutamanya golongan muda yang perlu membuang jauh pemikiran skeptikal bidang pertanian tidak menjamin masa depan atau berpendapatan rendah manakala kerajaan perlu menyediakan pelbagai bentuk kemudahan termasuk geran, dana pinjaman dan khidmat nasihat untuk mereka,” titah baginda.

Tengku Hassanal mengalu-alukan pelabur luar dan tempatan melabur di Pahang yang telah berjaya menarik pelaburan berjumlah RM6.8 bilion pada tahun lepas.

Dalam menarik usaha lebih ramai pelabur, Tengku Hassanal mengingatkan kerajaan negeri agar melihat potensi pelaburan yang bersesuaian dengan keutamaan diberikan kepada pelaburan yang selari dengan konsep alam sekitar dan dilaksanakan dengan berintegriti.

Tengku Hassanal juga menzahirkan rasa puas hati dengan kutipan hasil pada tahun lepas yang berjumlah RM850 juta berbanding sasaran asal RM744 juta iaitu pencapaian sebanyak 115 peratus dan berhasrat melihat prestasi tahun ini lebih baik dan digunakan untuk melaksanakan projek yang bermatlamatkan kesejahteraan rakyat. – Bernama


3,372 penerima PERMAI diminta kemas kini maklumat

BANGI, 11 Zulkaedah 1442H, Selasa – Pemandu pengangkutan awam yang masih belum menerima Pakej Bantuan Perlindungan Ekonomi dan Rakyat Malaysia (PERMAI) diminta untuk segera mengemas kini maklumat akaun sebelum 25 Jun bagi fasa pembayaran akhir.

Sehingga 15 Jun, Agensi Pengangkutan Awam Darat (APAD) telah membuat pembayaran bantuan PERMAI kepada 99,890 pemandu yang layak.

Bagaimanapun, masih terdapat 2,966 pemandu teksi dan kereta sewa yang tidak dapat dibayar kerana tidak mengemas kini maklumat akaun bank kepada APAD, kata agensi itu dalam satu kenyataan.

“Manakala, terdapat 406 pemandu yang terdiri dari pemandu teksi, bas sekolah dan bas persiaran pula yang tidak dapat dibayar kerana memberi maklumat diri atau akaun yang tidak tepat.

“Pada perkembangan sama, kesemua pemandu yang mempunyai rekod telefon bimbit telah dimaklumkan oleh APAD melalui sms blast untuk mengemas kini maklumat akaun masing-masing melalui email sebelum 25 Jun 2021,” katanya hari ini.

APAD berkata, pemohon boleh dianggap tidak berminat untuk meneruskan permohonan bantuan sekiranya gagal mengemas kini maklumat pada tempoh yang telah ditetapkan.

“Kerjasama dan keprihatinan semua pihak terutama para pemohon yang belum menerima bantuan amatlah dihargai.

“Berhubung maklumat terkini mengenai Bantuan PEMERKASA+, sebarang pemakluman akan dikemas kini dari semasa ke semasa melalui saluran rasmi APAD,” katanya.

Untuk rekod, pembayaran PERMAI yang telah dilaksanakan sejak bulan Februari 2021 akan ditutup pada 30 Jun ini bagi memberi laluan kepada perancangan serta pelaksanaan Bantuan PEMERKASA+ yang diumumkan Perdana Menteri pada 31 Mei, untuk dilaksanakan bermula Julai depan.


Korea Selatan lapor kes pertama cacar monyet

SEOUL, 22 Zulkaedah 1443H, Rabu – Korea Selatan melaporkan dua kes pertama yang disyaki jangkitan cacar monyet di negara itu.

Salah seorang yang disyaki menghidap cacar monyet adalah warga asing – yang dilaporkan menunjukkan gejala berpotensi sejak Ahad dan memasuki negara itu pada Isnin.

Dia kini sedang dirawat di katil pengasingan di sebuah hospital di bandar Busan, kira-kira 300km tenggara ibu kota Seoul.

Seorang lagi, warga Korea yang menunjukkan gejala ketika memasuki negara itu dari Jerman pada petang Selasa, telah dimasukkan ke Pusat Perubatan Incheon untuk rawatan.

“Ujian diagnostik dan penyiasatan epidemiologi ke atas cacar monyet sedang dijalankan dan pihak berkuasa kesihatan akan segera mengadakan taklimat untuk mengumumkan langkah-langkah dan rancangan tindak balas sebaik keputusannya dikeluarkan,” kata Agensi Kawalan dan Pencegahan Penyakit Korea (KDCA) dalam satu kenyataan.

KDCA bagaimanapun tidak memberikan butiran lanjut mengenai individu terbabit.

Awal bulan ini, Korea Selatan menetapkan cacar monyet sebagai penyakit berjangkit tahap kedua, mengikut sistem empat peringkatnya, dengan 22 penyakit berjangkit termasuk COVID-19, taun dan cacar air dimasukkan dalam kategori yang sama. – Agensi


Undi percaya DUN Perak: Ahmad Faizal gagal peroleh sokongan majoriti

IPOH, 18 Rabiulakhir 1442H, Jumaat – Datuk Seri Ahmad Faizal Azumu gagal memperoleh sokongan majoriti ahli Dewan Undangan Negeri (ADUN) dalam usul ‘keyakinan majoriti ahli Dewan terhadap menteri besar’ (undi percaya) yang dikemukakan pada persidangan Dewan Undangan Negeri (DUN) Perak hari ini.

Dalam undi sulit terhadap usul itu, Ahmad Faizal yang juga ADUN Chenderiang hanya menerima 10 undi menyokong beliau sebagai menteri besar, manakala 48 tidak menyokong dan satu berkecuali.

Usul tersebut dibawa oleh ADUN Pengkalan Baru daripada Barisan Nasional (BN) Datuk Abd Manap Hashim.

DUN Perak merangkumi 25 ADUN BN yang semuanya daripada UMNO, 16 daripada DAP, Bersatu (5), PAN (5), PKR (3), PAS (3), Gerakan dan Bebas masing-masing satu. – Bernama


Hanya 13 PPV di Lembah Klang boleh ‘walk-in’ mulai esok

BANGI, 13 Muharram 1443H, Ahad – Mulai esok, hanya 13 Pusat Pemberian Vaksin (PPV) di Lembah Klang akan menerima individu bagi mendapatkan suntikan vaksin secara ‘walk-in’.

Keputusan itu susulan kadar kehadiran warganegara Malaysia di PPV untuk ‘walk-in’ saban hari semakin berkurangan sejak ia dilaksanakan pada 2 Ogos lalu, kata Badan Bertindak Imunisasi COVID-19 (CITF).

PPV yang terpilih secara walk-in ialah Pusat Konvensyen Kuala Lumpur (KLCC) HCO F, HCO G dan HCO H; Pusat Konvensyen Bangi Avenue (BACC), Axiata Arena Bukit Jalil, Pusat Konvensyen Ideal (IDCC), Shah Alam dan Hotel Wyndham, Klang.

Selain itu, PPV Dewan Sivik Majlis Bandaraya Petaling Jaya (MBPJ), Dewan Seri Bernam di Sabak Bernam, Stadium Tertutup Kuala Selangor dan Dewan Kompleks Sukan Majlis Perbandaran Kuala Langat.

Terdapat empat lagi PPV secara walk-in yang bermula Rabu dan Khamis iaitu PPV Le Pavilion Gamuda Garden di Gombak, Bukit Beruntung Golf Resort manakala hari Khamis pula ialah di PPV Galaxy Mall Ampang serta di Universiti Multimedia, Cyberjaya.


Taufan Nanmadol badai Jepun

TOKYO, 23 Safar 1444H, Isnin – Taufan kuat membadai selatan Jepun pada Ahad dengan angin kencang dan hujan lebat sehingga menyebabkan perkhidmatan pengangkutan darat serta udara lumpuh, termasuk ribuan penduduk terpaksa dipindahkan.

Ratusan penerbangan domestik juga dibatalkan, sementara perkhidmatan pengangkutan awam seperti kereta api dan bas di pulau Kyushu digantung operasi.

Agensi Meteorologi Jepun berkata, taufan Nanmadol sedang menuju ke utara selepas membadai bandar Kagoshima di Kyushu.

Taufan itu membawa angin maksimum 162 kilometer sejam dan dijangka akan membadai Tokyo pada Selasa.

Agensi cuaca meramalkan taburan hujan yang lebat hari ini dan mengeluarkan amaran banjir serta tanah runtuh, bahkan penduduk di kawasan terjejas juga digesa berpindah lebih awal.

Amaran ribut dan ombak besar berkuat kuasa di Kagoshima, di mana penduduk diarahkan untuk berada di bangunan stabil atau lebih tinggi, jika ia dianggap pilihan lebih selamat berbanding ke pusat pemindahan.

Lebih 12,000 mangsa kini ditempatkan di pusat pemindahan. Di wilayah jiran Miyazaki, kira-kira 8,000 penduduk sudah meninggalkan rumah mereka.

Televisyen nasional NHK melaporkan, seramai 15 orang dilaporkan cedera.

Gangguan bekalan elektrik juga berlaku di seluruh wilayah Kyushu apabila taufan merosakkan banyak talian elektrik dan kemudahan.

Menjelang malam Ahad, 216,450 rumah terputus bekalan elektrik.-  Agensi


Darurat atau gentlemen’s agreement: Mana lebih baik?

MINGGU lepas, kita dengar cakap-cakap mengenai kemungkinan DYMM SPB Yang di-Pertuan Agong (YDPA) akan melantik seorang Perdana Menteri Interim untuk mangatasi kemelut politik negara sekarang. Pada 22 10 2020 saya menerbitkan rencana “Tidak Ada Perdana Menteri Interim Dalam Perlembagaan”.

Pada 23 Oktober 2020 kita dengar pula mengenai kemungkinan YDPA mengisytiharkan darurat untuk menangani masalah yang sama berikutan Mesyuarat Khas Jemaah Menteri pada hari yang sama dan, selepas itu, TS Muhyiddin bergegas ke Kuantan untuk menyembahkan keputusan mesyuarat itu kepada YDPA.

Pada 24 Oktober 2020, Istana Negara mengeluarkan satu kenyataan media yang mengesahkan majlis menghadap tersebut. Kenyataan itu, antara lain, menyebut:

“Adalah dimaklumkan bahawa Al-Sultan Abdullah amat memahami keperluan kelangsungan pentadbiran negara untuk memerangi ancaman wabak COVID-19.”

Selanjutnya kenyataan itu menyebut bahawa YDPA “telah berkenan untuk mengadakan rundingan dengan Raja-Raja Melayu di Istana Negara dalam masa terdekat bagi membincangkan dan memperhalusi cadangan-cadangan yang telah dikemukakan oleh YAB Tan Sri Muhyiddin Yassin.”

Cadangan TS Muhyiddin itu tidak disebut. Rata-rata media dan orang ramai menelah bahawa ia adalah perisytiharan darurat. Rencana ini ditulis atas anggapan yang sama.

Peruntukan Perlembagaan yang membolehkan YDPA mengisytiharkan darurat ialah Perkara 150.

“150. (1) Jika Yang di-Pertuan Agong berpuas hati bahawa suatu darurat besar sedang berlaku yang menyebabkan keselamatan, atau kehidupan ekonomi, atau ketenteraman awam di dalam Persekutuan atau mana-mana bahagiannya terancam, maka Yang di-Pertuan Agong boleh mengeluarkan suatu Proklamasi Darurat dengan membuat dalamnya suatu perisytiharan yang bermaksud sedemikian.”

Soalan 1: Adakah satu darurat besar telah berlaku? Saya serahkan kepada pembaca untuk menjawabnya. Bagi mereka yang mengalami peristiwa Mei 13, mungkin mereka akan membandingkan dengannya.

Soalan 2(a): Katakan darurat besar telah berlaku, adakah ia menyebabkan keselamatan di dalam Malaysia atau mana-mana bahagiannya, terancam?

Saya tidak fikir saorang yang reasonable boleh menjawab “ya” kepada soalan itu. Rakyat hidup dalam keadaan aman tenteram. Memang perjalanan mereka di kawasan-kawasan tertentu sisekat. Sekatan itu dilakukan menurut undang-undang untuk mengawal merebaknya wabak Cobid-19.

Katakanlah Kerajaan berkata ia mempunyai maklumat rahsia mengenai ancaman keselamatan. Saya hujahkan jika ada ancaman keselamatan, rakyatlah yang terlebih dahulu mengetahuinya, seperti pendaratan askar payung terjun tentera udara Indonesia semasa Konfrantasi Indonesia dalam tahun 1963 dahulu.

Soalan 2(b): Jika darurat besar telah berlaku, adakah ia menyebabkan kehidupan ekonomi di dalam Malaysia atau mana-mana bahagiannya, terancam?

Tidak boleh dinafikan bahawa ekonomi Malaysia, seperti ekonomi semua negara di dunia mengecut akibat wabak Covid-19. Soalnya adakah ia telah sampai ke tahap mengancam kehidupan ekonomi negara?

Soalan 2(c): Jika darurat besar telah berlaku, adakah ia menyebabkan ketenteraman awam di dalam Persekutuan atau mana-mana bahagiannya, terancam? Saya juga tidak fikir soalan ini boleh dijawab dengan “Ya”.

Jika jawapan kepada soalan 1 adalah “Ya” dan jawapan kepada salah satu daripada tiga soalan yang berikutnya (Soalan 2(a), 2(b) atau 2(c)) juga “Ya”, barulah syarat untuk mengisytiharkan darurat itu dipenuhi.

Kembali kepada Kenyataan Media Istana Negara. Kenyataan itu hanya merujuk kepada masalah yang disebabkan oleh wabak Covid-19. Ia tidak langsung menyebut masalah politik akibat ahli-ahli politik berebut kuasa. Ertinya, jika darurat akan diisytihar pun, ia adalah kerana wabak Covid-19.

Tetapi, dalam keadaan sekarang, adalah sukar untuk meyakinkan orang ramai bahawa darurat diisytiharkan, jika ia diisytiharkan, kerana wabak Covid-19. Walaupun jumlah bilangan jangkitan bertambah, kita dimaklumkan keadaan masih terkawal. Mereka lebih percaya bahawa tujuan perisytiharan darurat itu adalah untuk menyelamatkan Kerajaan PN daripada digulingkan melalui undi tidak percaya atau bajet 2021 tidak diluluskan. Isu ini tidak timbul dalam tahun 1969 kerana pada masa itu kerajaan mempunyai majoriti yang selamat.

Oleh itu, dalam keadaan sekarang, betapa jujur sekalipun Kerajaan PN dalam hal ini, adalah sukar untuk meyakinkan orang ramai bahawa perisytiharan darurat itu adalah disebabkan oleh wabak Covid-19. Bagi mereka, ia adalah semata-mata helah untuk mengelak Kerajaan PN digulingkan. Yang lebih mendukacitakan ialah, jika YDPA membuat perisytiharan darurat, Baginda (dan juga Raja-Raja Melayu lainnya) akan dituduh bersekongkol dengan Kerajaan PN. Ini tidak baik bagi imej Institusi Raja-Raja.

Maka untuk menyelamatkan keadaan dan imej Institusi Raja-Raja, saya mengemukakan satu cadangan. Sudah terlalu lama, ahli-ahli politik menyusahkan Raja-Raja dan rakyat kerana berebut kuasa. Sekarang sudah tiba masanya untuk Raja-Raja dan rakyat “to turn the table against them”. Sekarang Raja-Raja dan rakyat meminta ahli-ahli politik menyelasaikan masalah yang mereka wujudkan dengan bersetuju sesama mereka untuk mengadakan satu gentlemen’s agreement seperti berikut:

1. Sehingga suatu tarikh yang sesuai untuk mengadakan PRU 15 atau paling lewat enam bulan, Ahli-Ahli Parlimen tidak akan mengemukakan undi tidak percaya terhadap TS Muhyiddin.

2. Dalam tempoh itu Kerajaan PN akan menjalankan pentadbiran seolah-olah ia sebuah caretaker government.

3. Semua Ahli-Ahli Parlimen, kerajaan dan pembangkang, akan menumpukan tenaga untuk menangani wabak Covid-19.

4. Apabila keadaan menjadi sesuai untuk didakan PRU 15 atau paling lewat selepas enam bulan, TS Muhyiddin selaku Perdana Menteri akan menasihatkan YDPA untuk membubarkan Parlimen dan YDPA akan memperkenankannya.

(Ini hanya pokoknya. Yang lainya hendaklah dibincang dan dipersetujui oleh mereka).

Raja-Raja dan rakyat akan memerhati, di antara mereka, siapa negarawan dan siapa politikus.

Tun Abdul Hamid Mohamad
Bekas Ketua Hakim Negara

25 Oktober 2020


Taliban lantik 44 pegawai atasan sejak ambil alih kerajaan

KABUL, 3 Rabiulakhir 1443H, Isnin – Kerajaan Taliban melantik 44 pegawai utama termasuk gabenor wilayah dan ketua polis dalam usaha memperkukuhkan pentadbiran negara daripada ancaman keselamatan dan masalah ekonomi.

Pelantikan berkenaan merupakan pemilihan berskala besar yang dilakukan sejak Kabinet ditubuhkan September lalu.

Memetik Reuters, pelantikan berkenaan termasuk Qari Baryal yang berkhidmat sebagai Gabenor Kabul manakala Wali Jan Hamzah pula dilantik sebagai Ketua Polis yang baharu di Kabul.

Pelantikan beberapa pegawai atasan itu dibuat kerana Taliban mahu membuktikan kepada semua bahawa pihaknya berjaya mentadbir negara selain berjuang untuk mengatasi ancaman keselamatan dan mencapai kestabilan ekonomi negara.

Minggu lalu, bekas Ketua Tentera Kabul Mawlawi, Hamdullah Mukhlis yang terbunuh dalam serangan hospital tentera, lapor Reuters.

Serangan berkenaan termasuk tembakan dan dua letupan kuat telag mengorbankan kira-kira 25 penduduk manakala lebih 50 yang lain cedera.

Negara itu turut menyaksikan peningkatan serangan berani mati oleh Kumpulan Daesh-Khorasan (ISIS-K) yang beroperasi di Afghanistan.

Keadaan ekonomi di negara itu masih dalam krisis sejak pengambil alihan pentadbiran Ogos lalu. – Agensi


Muhyiddin didakwa tawar jawatan TPM pada Tok Mat

BANGI, 1 Muharam 1443H, Selasa – Tan Sri Muhyiddin Yassin didakwa pernah menawarkan jawatan Timbalan Perdana Menteri (TPM) kepada Datuk Seri Mohamad Hasan.

Setiausaha Agung UMNO, Datuk Seri Ahmad Maslan berkata, Timbalan Presiden UMNO itu menolak tawaran berkenaan kerana menghormati keputusan Majlis Kerja Tertinggi (MKT).

“Betul, saya menyatakan ia memang betul (Mohamad) tolak (jawatan TPM) kerana menghormati keputusan dibuat parti,” katanya seperti dilapor FMT.

Beliau bagaimanapun tidak menyatakan bila Muhyiddin menawarkan jawatan itu kepada Mohamad.

Namun katanya, pada Oktober tahun lalu, UMNO pernah mencadangkan supaya Muhyiddin memberikan jawatan TPM kepada parti itu, selain mengusulkan beberapa perkara bagi menangani krisis negara.

Ahmad Maslan mendakwa, Muhyiddin tidak melayan permintaan bersabit jawatan TPM itu sehingga bulan lalu.

Bagaimanapun beberapa jam sebelum UMNO menarik balik sokongan kepada Perdana Menteri dan kerajaan pimpinannya pada 7 Julai lalu, Perdana Menteri tiba-tiba memberikan jawatan itu kepada Naib Presiden UMNO, Datuk Seri Ismail Sabri Yaakob

“Sehingga beberapa jam sebelum kita tarik sokongan, baharu diberi. Ini kawan (jenis) apa?” soalnya.


237 juta dos vaksin COVID-19 diperuntuk bawah pelan COVAX

GENEVA, 19 Rejab 1442H, Rabu – Sebanyak 237 juta dos vaksin COVID-19 diperuntukkan kepada 142 negara melalui pelan kemudahan COVAX yang akan diedarkan secara adil pada penghujung Mei ini, menurut Pertubuhan Kesihatan Sedunia (WHO).

Ketua Pengarah WHO, Tedros Ghebreyesus berkata, 11 juta dos akan diberikan mulai minggu ini, termasuk untuk Angola, Kemboja, Republik Demokratik Kongo dan Nigeria yang mula menerima bekalan vaksin di bawah COVAX pada Selasa.

Dalam kenyataan di Twitternya, Tedros berkata, 624,000 dos vaksin COVID-19 tiba di Angola, Afrika Selatan semalam, di mana pemberian awal akan mengutamakan petugas barisan hadapan dan kumpulan rentan yang berisiko tinggi dijangkiti wabak.

Sebelum ini, COVAX dalam kenyataan memaklumkan tempoh masa untuk penghantaran dos AstraZeneca akan terbahagi kepada dua fasa – iaitu Februari dan Mac (fasa pertama) dan fasa kedua (April dan Mei).

“Garis masa ini bergantung pada berbagai faktor termasuk syarat peraturan, kesediaan bekalan dan keperluan kriteria seperti rancangan pemberian vaksinasi yang disahkan,” katanya.

Peruntukan fasa pertama akan menggariskan pemberian dos vaksin AZ/Oxford (dikeluarkan AstraZeneca) dan COVISHIELD yang dibangunkan Serum Institute of India, kepada 142 peserta pelan COVAX. – Agensi


PRU15: Kewujudan pakatan baharu parti bakal teruji

BANGI, 10 Muharam 1444H, Isnin – Gabungan besar dengan penyertaan parti yang memiliki hala tuju antara formula dan pendekatan terbaik jika mahu mengembalikan semula kestabilan politik serta mewujudkan kerajaan ampuh seperti sebelum Pilihan Raya Umum ke-14 (PRU14).

Bekas Timbalan Pengerusi Suruhanjaya Pilihan Raya (SPR), Datuk Seri Wan Ahmad Wan Omar berkata, rakyat perlu sedar kuasa pembentukan kerajaan di tangan mereka.

Oleh itu, mereka bertanggungjawab untuk memastikan wujud sebuah kerajaan teguh dan stabil selepas PRU15 nanti iaitu mempunyai kerusi majoriti dua pertiga di Parlimen dan memiliki gabungan parti yang rukun damai serta memahami aspirasi Perlembagaan, khasnya Kontrak Sosial.

“Justeru, jika kestabilan dan keharmonian politik serta kemajuan ekonomi hendak dicapai selepas PRU15, 22 juta rakyat yang layak mengundi perlu berfikir dari sekarang apa yang mereka mahu.

“Parti mana pilihan mereka dan calon bagaimana bakal dipilih,” katanya menulis di Berita Harian.

Dalam pada itu, Wan Ahmad berkata, Malaysia satu-satunya negara di dunia suasana berpolitik dan berkempen berlaku sepanjang tahun.

Sebagai contoh, sejurus berakhir saja PRU14, serang menyerang politik bermula dan tidak berhenti sehingga hari ini.

“Bagi membuat persiapan menghadapi PRU15, setiap parti selesai mengadakan mesyuarat agung, melantik kepemimpinan baharu, merancang strategi dan tindakan masing-masing.

“PRU15 bakal menjelma, maka semua pihak khasnya parti dan pengundi perlu bersiap dari sekarang. Kewujudan pakatan baharu parti untuk mencuba nasib ketika PRU15 bakal teruji nanti. Kuasa memilih di tangan rakyat namun masih perlu tawakal kerana Allah SWT juga penentu segala-galanya,” katanya.


Hanya menang 32 kerusi di Selangor, Amirudin MB lemah

Oleh Siti Hafidah Abd Ghaffar

BANGI, 26 Muharam 1445H, Ahad – Datuk Seri Amirudin Shari boleh dianggap sebagai Menteri Besar Selangor yang lemah apabila Pakatan Harapan (PH) hanya menang 32 daripada 56 kerusi Dewan Undangan Negeri (DUN) pada Pilihan Raya Negeri (PRN).

Penganalisis politik Akademik Penyelidikan Strategik Nusantara (NASR), Prof Dr Azmi Hassan berkata, keadaan itu boleh dikaitkan dengan Amirudin memandangkan beliau adalah ‘poster boy’ bagi gabungan Pakatan Harapan (PH) dan Barisan Nasional (BN).

“Sebelum PRN lagi Datuk Seri Anwar Ibrahim mengatakan Amirudin ‘poster boy’ Menteri Besar Selangor.

“Jadi setiap keputusan itu dipertanggungjawabkan kepada bakal menteri besar.

“Kalau kita kaitkan kelemahan UMNO dengan Presiden UMNO ada logiknya. Kita kaitkan PH di Selangor bagaimana dikatakan memberi peluang kepada Perikatan Nasional (PN) disebabkan Amirudin Shari itu kerana beliau adalah poster boynya,” katanya.

Beliau berkata demikian ketika siaran langsung Analisis Keputusan Pilihan Raya Umum Dewan Undangan Negeri ke-15 di TV Pertiwi, hari ini.

Dalam pada itu, Azmi mengakui tindakan PN tidak menamakan ‘poster boy’ mereka di negeri berkenaan sebagai langkah yang tepat.

“Sebelum ini saya lihat strategi PN tidak menamakan ‘poster boy’ mereka satu strategi yang silap. Tapi kalau lihat keputusan itu satu strategi yang betul,” katanya.

PH dan BN membentuk kerajaan negeri Selangor selepas menang 34 kerusi pada pengundian semalam.

PRN Selangor menyaksikan BN hanya menang dua kerusi sementara PN pula menang 22 kerusi.


Mesyuarat tentukan tarikh PRU15, PRK Bugaya 20 Oktober: SPR

KUALA LUMPUR, 14 Rabiulawal 1444H, Selasa – Mesyuarat khas untuk membincang dan menentukan tarikh-tarikh penting Pilihan Raya Umum ke-15 (PRU15) dan Pilihan Raya Kecil (PRK) Dewan Undangan Negeri (DUN) Bugaya, Sabah akan diadakan pada 20 Okt ini.

Setiausaha Suruhanjaya Piihan Raya (SPR) Datuk Ikmalrudin Ishak berkata mesyuarat yang akan dipengerusikan oleh Pengerusi Tan Sri Abdul Ghani Salleh itu akan diadakan di Menara SPR, Putrajaya pukul 10 pagi.

“Pengerusi SPR akan membincangkan tarikh-tarikh penting PRU15 dan PRK DUN N.66 Bugaya, seperti tarikh Writ Pilihan Raya, Hari Penamaan Calon, Hari Pengundian, serta Daftar Pemilih yang akan digunakan, dan lain-lain persiapan bagi melaksanakan kedua-dua pilihan raya itu,” katanya dalam satu kenyataan di sini hari ini.

Katanya satu sidang media akan diadakan sejurus selepas mesyuarat.

Semalam, Perdana Menteri Datuk Seri Ismail Sabri Yaakob mengumumkan pembubaran Parlimen bagi memberi laluan kepada PRU15.

Susulan pengumuman itu, pilihan raya umum perlu diadakan dalam tempoh 60 hari selepas tarikh pembubaran Parlimen mengikut Perkara 55 (4) Perlembagaan Persekutuan. – Bernama


49 pengunjung, pemilik pusat hiburan dikompaun RM325,000

GEORGE TOWN, 20 Ramadan 1442H, Ahad – Seramai 45 pengunjung pusat hiburan dan empat pemilik premis pusat itu dikenakan kompaun keseluruhan RM325,000 selepas ditahan kerana ingkar arahan Perintah Kawalan Pergerakan Bersyarat (PKPB), dalam serbuan berasingan di George Town dan Bukit Mertajam, dekat sini awal pagi tadi.

Dalam operasi polis Bahagian Maksiat, Judi dan Kongsi Gelap (D7) Ibu Pejabat Polis Daerah Timur Laut (IPDTL) dan Seberang Perai Tengah (SPT) secara berasingan itu, polis mendapati kesemua mereka sedang berhibur di pusat hiburan dan melanggar prosedur operasi standard (SOP) ditetapkan ketika PKPB.

Ketua Polis Daerah Timur Laut ACP Soffian Santong berkata dalam serbuan oleh D7 IPDTL di George Town, pihaknya menyerbu dua pusat hiburan di Lebuh Pantai pada 1 pagi serta seramai 26 pengunjung berumur 20 hingga 40-an yang berada di situ dikompaun RM5,000 setiap seorang.

“Dua pemilik pusat hiburan berumur 40-an yang membuka perniagaan secara tersembunyi bagi mengelak dikesan pihak berkuasa itu dikenakan kompaun RM25,000 setiap seorang dengan kedua-dua premis diarah tutup serta-merta.

“Dalam serbuan pukul 3.30 pagi di sebuah lagi pusat hiburan di Jalan Dato Keramat mendapati premis hiburan tersebut beroperasi namun tiada pelanggan di dalamnya kerana dipercayai sempat melarikan diri apabila menyedari kehadiran polis. Pemiliknya dikenakan kompaun RM25,000,” katanya ketika dihubungi hari ini.

Soffian berkata dalam operasi dijalankan pihaknya, jumlah keseluruhan kompaun yang dikenakan ialah sebanyak RM205,000 dan ada dalam kalangan pengunjung yang memberi alasan mereka tidak mengetahui larangan berhibur di pusat hiburan dan tiada premis hiburan dibenarkan beroperasi.

Sementara itu, di Bukit Mertajam Ketua Polis Daerah SPT ACP Shafee Abd Samad berkata seramai 19 pengunjung dan seorang pemilik pusat hiburan dikompaun kerana berhibur di sebuah premis Jalan Icon City, di sini dalam serbuan pukul 3.30 pagi.

Katanya ketika serbuan itu, kesemua lelaki berumur 19 hingga 44 tahun sedang berhibur dan dalam keadaan mabuk kerana minum arak malah siasatan awal juga mendapati kesemua pengunjung berkenaan mengenali antara satu sama lain.

“Setiap pengunjung dikenakan kompaun RM5,000 manakala pemilik pusat hiburan tersebut pula RM25,000, keseluruhan kompaun dalam operasi awal pagi tadi ialah RM120,000. Premis (pusat hiburan) itu juga diarahkan tutup,” katanya.

Semua kompaun itu dikeluarkan menurut Peraturan 19(1) Akta Pencegahan Dan Pengawalan Penyakit Berjangkit 2021. – Bernama


Malaysia masih di Fasa 1 PPN, belum capai 3 indikator nilai ambang utama

KUALA LUMPUR, 19 Zulkaedah 1442H, Rabu – Malaysia masih di Fasa Satu Kawalan Pergerakan dalam Pelan Pemulihan Negara (PPN) memandangkan tiga indikator nilai ambang utama belum lagi dicapai.

Menteri Kanan (Kluster Keselamatan) Datuk Seri Ismail Sabri Yaakob berkata peralihan fasa dalam PPN tidak bergantung kepada satu-satu tarikh tertentu.

“Masih ramai yang keliru dan menganggap kita telah beralih ke Fasa Dua… perlu ditegaskan bahawa kita masih berada dalam Fasa Satu.

“Jika kita sudah mencapai tiga nilai ambang dalam tempoh singkat, maka peralihan fasa seterusnya akan dilaksanakan secepat mungkin,” katanya dalam satu kenyataan mengenai Kawalan Pergerakan itu di sini hari ini.

Justeru beliau mengingatkan agar semua bersama-sama mematuhi Prosedur Operasi Standard (SOP) bagi melandaikan lengkuk kes COVID-19, sekali gus membolehkan ketiga-tiga indikator berkenaan dicapai dalam masa terdekat.

Tiga indikator itu ialah purata kes harian Covid-19 menurun di bawah 4,000 kes, kadar penggunaan katil di unit rawatan rapi (ICU) pada paras sederhana dan kadar vaksinasi bagi populasi yang telah menerima dua dos lengkap mencapai 10 peratus. – Bernama


Janji parti pemerintah perlu di tunai, bukan sekadar gula-gula politik

BANGI, 10 Safar 1442H, Isnin – Keputusan Pilihan Raya Negeri (PRN) Sabah membuktikan rakyat mengetahui keinginan mereka serta berhak menentukan masa depan negara ini.

Walau apa jua agenda dan manifesto yang dirangka mana-mana parti politik, ia bukan lagi menjadi keutamaan dan kriteria pemilihan masa kini, Prof Datuk Dr Ismail Sualman.

Pengarah Pusat Pengajian Perangsaraf Media dan Informasi, Fakulti Komunikasi dan Pengajian Media Universiti Teknologi Mara (UiTM) itu berkata, sebenarnya pengundi juga mempunyai agenda tersendiri, yang perlu diketahui oleh pemimpin parti politik.

“Isyarat yang jelas diberikan pengundi ialah rakyat menjadi penentu siapa atau parti mana yang layak memerintah. Semuanya ditentukan oleh tangan pengundi.

“Penggunaan media sosial merancakkan lagi kempen parti politik walaupun terhad dalam pergerakan,” katanya menulis di Sinar Harian hari ini.

Pada masa sama, Prof Ismail menyarankan bahawa kapasiti perkhidmatan internet perlu ditingkatkan di Sabah, terutamanya di kawasan luar bandar dan di pedalaman.

Beliau berkata, teknologi itu juga perlu menjadi keutamaan dalam pakej pembangunan, tambahan pula, keperluan pendigitalan masa kini memerlukan akses maya berkelajuan tinggi.

Katanya, kempen secara bersemuka dan penggunaan media sosial mempengaruhi rakyat dalam isu nasional dan setempat yang boleh diperoleh di hujung jari.

“Pengundi mengetahui apa story-telling dibawa calon dan parti politik.

“Isu nasional dan juga kempen bawaan ‘Semenanjung’ tidak dapat mengatasi isu Sabah itu sendiri.

“Dalam maksud lain rakyat Sabah tahu apa yang terbaik untuk mereka. Pengundi Sabah sudah cerdik dan tidak mudah ‘ditipu’ oleh mana-mana pihak lagi,” katanya.

Mengulas lanjut, beliau percaya sudah tiba masanya parti politik yang menang dalam PRN Sabah membuktikan bahawa setiap janji yang dikemukakan bukan hanya bersifat retorik semata-mata.

Katanya, janji yang dilakukan parti pemerintah juga bukan sekadar gula-gula politik.

“Apa yang dikata perlu dikotakan. Apa yang dijanji perlu diperinci. Rakyat Sabah bukan mudah lupa.

“Skrip dan manifesto serta janji yang diutarakan dalam ucapan baik perbualan masih segera dalam ingatan pengundi,” katanya.

Beliau berkata, rakyat Sabah tidak mahu lagi didendang dengan janji yang tidak kunjung tiba dan bertandang.

Katanya, pengundi bukan umpama tabung uji dan alat digunakan mana-mana parti politik untuk meraih sokongan.

“Pengundi adalah golongan terpilih dalam pentas demokrasi yang cukup berharga,” katanya.